title: Joseph Kony

text: Konyn pysäyttämiseksi on aloitettu Kony 2012 -kampanja, jonka videon voi katsoa YouTubesta. Video on saanut tähän mennessä jo 100 miljoonaa näyttökertaa ja se leviää verkossa kovaa vauhtia. Tavoitteena on tehdä Konysta julkisuuden henkilö, ja aktivoida yksittäiset kansalaiset ympäri maailmaa vaatimaan hallituksilta toimia Konyn pidättämiseksi. 20.4.2012 tarkoituksena on levittää Kony-aiheisia julisteita ja tarroja suurkaupunkeihin ympäri maailmaa niin, että uutiskynnys ylittyy. Kampanjan taustajärjestö on yhdysvaltalainen voittoa tavoittelematon Invisible Children -organisaatio. Mukana on 20 julkisuuden henkilöä sekä 12 poliitikkoa, mukana ovat muun muassa Taylor Swift, Rihanna, Justin Bieber, Angelina Jolie, Bono sekä Ellen DeGeneres.


title: Joseph Kony

text: Kampanja on myös saanut paljon kritiikkiä monelta eri taholta. Foreign Policy -lehden entinen toimittaja, Ugandassa kirjeenvaihtajana toiminut Michael Wilkerson kertoo, että Ugandan armeija ajoi jo vuonna 2006 Konyn ja Lord’s Resistance Army -sissiliikkeen (LRA) maasta pois ja sen jälkeen sissiliike on toiminut naapurivaltioiden syrjäseuduilla. Videolla eikä kampanjassa mainita lainkaan, että pohjoisugandalaiset nauttivat pisimmästä rauhanjaksosta sitten konfliktin alkamisen vuonna 1986. Kehitysyhteistöjärjestö Kepan Esa Salminen varoittaa ihmisiä osallistumasta kampanjaan ja pitää sitä erinomaisena esimerkkinä kehitysapuun liittyvästä sumutuksesta.


title: Yöperhonen (albumi)

text: Yöperhonen on Paula Koivuniemen vuonna 2006 julkaistu albumi. Albumin on julkaissut CD-levynä Edel Records. Albumin kansilehti sisältää kappaleiden sanat. Levy on myynyt kultaa.


title: Yöperhonen (albumi)

text: Paras listasijoitus Suomen virallisella albumilistalla oli seitsemäs tila. Kaikkiaan levy oli listalla viiden viikon ajan.


title: Boeing 307

text: Boeing 307 "Stratoliner" oli Boeingin nelimoottorinen matkustajalentokone. Se esiteltiin 1938, eikä koskaan saanut suurta suosiota. Matkustajaversiota rakennettiin vain kymmenen kappaletta, ja sotilasversiota (Boeing C-75) vain viisi kappaletta. B307 oli ensimmäinen matkustajalentokone, jossa oli paineistettu matkustamo. Tämä mahdollisti ennen näkemättömän yli 6 000 metrin lentokorkeuden, joka riitti ylittämään useimmat sääilmiöt.


title: Il ritorno d'Ulisse in patria

text: Il ritorno d'Ulisse in patria (SV 325, suom. Odysseuksen paluu kotimaahan) on italialaisen säveltäjän Claudio Monteverdin ooppera ("dramma per musica"), jossa on prologi ja kolme näytöstä. Oopperan libreton on kirjoittanut Giacomo Badoaro, ja se perustuu Homeroksen teoksen Odysseia loppuosaan. Ooppera sai ensi-iltansa Venetsiassa "Teatro SS Giovanni e Paolo" -teatterissa helmikuussa 1641.


title: Il ritorno d'Ulisse in patria

text: Tämä teos oli Monteverdin ensimmäinen teos Venetsiassa, ja se saavutti siellä valtaisan menestyksen. Samana vuonna teosta esitettiin myös Bolognassa, ja se saavutti siellä yhtäläisen menestyksen kuin Venetsiassakin. Näissä molemmissa esityksissä lauloivat samat laulajat keskeisiä rooleja, eli Giulia Paolelli oli Penelope, Maddalena Manelli oli Minerva ja Francesco Manelli oli Odysseus.


title: Il ritorno d'Ulisse in patria

text: Tapahtuma-aika sijoittuu Troijan sodan jälkeiseen historialliseen aikaan. Tapahtumat sijoittuvan Antiikin Kreikkaan ja siellä Ithakan saarelle, josta Odusseys oli tarun mukaan kotoisin.


title: Rakastunut (albumi)

text: Rakastunut on Paula Koivuniemen vuonna 2003 julkaistu albumi. Albumin on julkaissut CD-levynä Warner Music Finland Oy .


title: George Tooker

text: George Clair Tooker, Jr. (5. elokuuta 1920 – 27. maaliskuuta 2011) oli yhdysvaltalaisen maagis-realistisen kuvataiteen keskeisiä nimiä.


title: George Tooker

text: Tooker opiskeli englanninkielistä kirjallisuutta Harvardin yliopistolla ja tuli vapautetuksi Yhdysvaltain merijalkaväestä terveyssyistä. Hän aloitti vuonna 1943 kuvataideopinnot Art Students League of New Yorkissa.


title: George Tooker

text: Tooker asui Vermontissa ja oli vuodesta 1983 American Academy of Arts and Lettersin jäsen. Hänen tunnetuimpia töitään ovat "Subway" (1950; Whitney Museum of American Art, New York) ja "Government Bureau" (1956; Metropolitam Museum of Art). Hän kasvoi episkopaalisessa perheessä, mutta kääntyi katolisuuteen.


title: Llano de Chajnantorin observatorio

text: Llano de Chajnantorin observatorio on rakenteilla oleva kansainvälinen observatorioalue Pohjois-Chilessä. Eurooppalaiset ovat mukana Chajnantorin rakentamisessa ja havaintotoiminnassa Euroopan eteläisen observatorion (ESO) kautta.


title: Llano de Chajnantorin observatorio

text: Chajnantorin tasanko sijaitsee noin 40 kilometriä itään San Pedro de Atacaman kaupungista. Tasanko sijaitsee 5104 metriä merenpinnan yläpuolella, mikä tekee siitä maailman korkeimmalla sijaitsevan maanpäälisen observatorioalueen. Seudun ohut ja äärimmäisen kuiva ilma tekevät alueesta ihmiselle vihamielisen, mutta tarjoavat ainutlaatuisen hyvät edellytykset etenkin vaikealla alimillimetrialueella tehtävälle tähtitieteelliselle havaintotoiminnalle. Alueen teleskoopit muodostavat fyysiseltä sijainniltaan kaksi ryhmää: Atacama Large Millimeter Array (ALMA), APEX ja CBI on rakennettu varsinaiselle tasangolle kun taas ASTE ja NANTEN2 sijaitsevat seitsemän kilometrin päässä hiukan alemmalla Pampa La Bolan alueella.


title: Llano de Chajnantorin observatorio

text: Chajnantor on omistettu lähinnä radio- ja alimillimetrialueen havaintotoiminnalle. Siellä tulevat toimimaan seuraavat teleskoopit.


title: Inakhos

text: Inakhos (, ) oli kreikkalaisessa mytologiassa joenjumala, Argoksen ensimmäinen kuningas ja siten esi-isä Argoliin kuninkaille; hänen kerrotaan perustaneen kaupungin sen jälkeen, kun Argolis oli jälleen kelvollinen asumiselle Deukalionin vedenpaisumuksen jälkeen. Inakhos on myös joki Argoliin maakunnassa.


title: Inakhos

text: Inakhos oli Okeanoksen ja Tethyksen poika, ja hän meni naimisiin Melian, okeanidin, tai hänen sisarensa Argeian kanssa. Liitosta syntyivät Aigialeus, Io ja Foroneus. Joissakin lähteissä mainitaan lapsiksi vielä Amymone, Messeis, Hyperia ja Mykene.


title: Inakhos

text: Kun Zeuksen puoliso Hera ja merenjumala Poseidon pyysivät jokijumalia Foroneusta, Asterionia, Kefisosta ja Inakhosta päättämään, kumpi heistä saisi hallita Argolissa, nämä päättivät ratkaista kiistan Heran hyväksi. Rangaistukseksi Poseidon suitsi jokien alkulähteet, niin että joet kuivuivat silloin, kun sateet eivät tuoneet tarpeeksi vettä.


title: Inakhos

text: Koska Inakhos oli koko Argoksen alueen ensimmäinen hallitsija, koko aluetta saatettiin kutsua yksinkertaisesti Inakhoksen maaksi. Hänen mukaansa nimettiin myös Argoliin lävitse virtaava Inakhos-joki, tai vaihtoehtoisesti hän nimesi sen itse.


title: Inakhos

text: Plutarkhos kertoo joen nimen alkuperästä traagisemman version. Sen jälkeen, kun Zeus oli vienyt Inakhoksen tyttären Ion neitsyyden, tämä lähti ajamaan ylijumalaa takaa kiroten häntä koko ajan. Tämä loukkasi Zeusta, joten hän lähetti Teisifonen, erinyin, Inakhoksen perään, ja tämä vainosi ja kiusasi Inakhosta niin kauan, että tämä hukuttautui jokeen. Joki tunnettiin siihen saakka nimellä "Haliakmon", mutta tämän jälkeen sitä kutsuttiin Inakhokseksi.


title: Sham 69

text: Sham 69 on englantilainen vuonna 1975 Hershamissa perustettu punkyhtye. Sham 69:n tunnetuin kappale on "If the Kids Are United", joka nousi ilmestyessään 1970-luvulla Britannian singlelistan 9:nneksi. Yhtyeen kitaristi on soittanut Frank Zappan levyllä.


title: Stefan Effenberg

text: Stefan Effenberg (s. 2. elokuuta 1968 Hampuri, Länsi-Saksa) on saksalainen jalkapallovalmentaja ja entinen keskikenttäpelaaja.


title: Stefan Effenberg

text: Juniorina Effenberg edusti kotikaupunkinsa SC Victoria Hamburgia. Ensimmäisen ammattilaissopimuksensa hän teki Borussia Mönchengladbachin kanssa. Myöhemmin hän edusti myös Bayern Müncheniä, Fiorentinaa, Wolfsburgia sekä Al-Arabia. Münchenissä hän toimi kapteenina joukkueen voittaessa Mestarien liigan kaudella 2000–2001.


title: Stefan Effenberg

text: Maajoukkueessa Effenberg pelasi vuosina 1991–1998 kaikkiaan 35 ottelua, joissa hän teki yhteensä viisi maalia. Vuoden 1994 jalkapallon maailmanmestaruuskilpailut päättyivät hänen osaltaan nolosti Etelä-Koreaa vastaan, kun hän näytti keskisormea viheltäville katsoijille. Tämän tempauksen ansiosta valmentaja Berti Vogts erotti Effenbergin heti ottelun jälkeen joukkueesta.


title: Stefan Effenberg

text: Effenberg aloitti valmennusuransa lokakuussa 2015, kun 2. Bundesliigassa pelannut SC Paderborn 07 palkkasi hänet päävalmentajaksi. Effenbergin johdolla Paderborn aloitti hyvin kahdella voitolla, mutta hyvää alkua seuranneen 12 ottelun voitottoman putken myötä joukkue vajosi sarjan putoamisviivan alapuolelle. Lopulta Effenberg sai potkut maaliskuun alussa 2016.


title: Study Abroad

text: Study Abroad on tanskalaislähtöinen englanninkielinen riippumaton opiskelijalehti, joka ilmestyy Islannissa, Norjassa, Tanskassa, Ruotsissa ja Suomessa. Viisi kertaa vuodessa ilmestyvän lehden painomäärä on 121 000.


title: Study Abroad

text: Pohjoismaisissa oppilaitoksissa ilmaiseksi jaeltava (myös yksityishenkilöille tilauspohjaisesti) lehti keskittyy ulkomaanopiskeluun ja opiskelijavaihtoon, ja sillä on kirjeenvaihtajia Pohjoismaissa, merkittävimmissä länsimaissa sekä Venäjällä. Study Abroadin päätoimittaja on Christina Qvistgaard.


title: Study Abroad

text: Tabloidiformaatissa julkaistava lehti on mainosrahoitteinen, minkä johdosta eri korkeakoulujen mainokset täyttävät suuren osan lehdestä.


title: Valevahvero

text: Valevahvero ("Hygrophoropsis aurantiaca") on Boletales-lahkoon kuuluva sienilaji. Lajin nimi tulee siitä, että sieni muistuttaa ulkonäöltään keltavahveroa, vaikka ei kuulu lainkaan vahveroiden sukuun.


title: Valevahvero

text: Valevahveron oranssinkeltainen lakki on 2–8 cm leveä, laakea tai suppilomainen, reunoiltaan usein sisään kiertynyt. Lakin alapinnalla on tiheät, pitkäjohteiset ja oranssit heltat. Jalka on lyhyt ja solakka.


title: Valevahvero

text: Valevahvero muistuttaa erehdyttävästi ruokasienenä paljon arvokkaampaa keltavahveroa. Keltavahvero on kookkaampi ja tukevampi sekä vähemmän oranssinsävyinen. Keltavahverolla ei ole varsinaisia helttoja, vaan poimut. Keltavahvero ei ole lahottajasieni, valevahvero on.


title: Valevahvero

text: Valevahvero kasvaa Suomessa yleisenä elo-lokakuussa mm. havu- ja sekametsissä, havulahopuulla, karikkeilla ja hakkuuaukeilla. Erityisesti kuivina syksyinä se on huomattavan runsas.


title: Valevahvero

text: Valevahveroa on pidetty syötävänä, mutta huonohkona ruokasienenä. Sieni on kumimainen, sitkeä ja mauton. Sientä voidaan myös käyttää värjäykseen.


title: Veden kovuus

text: Veden kovuudella tarkoitetaan veden sisältämien kalsium- ja magnesiumsuolojen määrää. Mitä enemmän kyseisiä suoloja, sen kovempaa vesi on.


title: Veden kovuus

text: Käyttöveden kovuus saattaa ilmetä:


title: Veden kovuus

text: Veden kovuuden yksikkönä käytetään usein saksalaisia kovuusasteita (°dH), jossa 1 aste vastaa 10 mg/l CaO:ta. SI-järjestelmän mukainen yksikkö on mmol/l. 1°dH = 0,178 mmol/l


title: Veden kovuus

text: Suomessa kallioperä on yleensä hapanta ja maasto karua ja soista, ja vesi siksi pehmeää. Kovaa vettä tavataan satunnaisesti, esimerkiksi Lohjalla, jossa on kalkkikiviesiintymä.


title: Veden kovuus

text: Yleensä oman paikkakunnan veden kovuuden saa selville paikallisen vesilaitoksen nettisivuilta.


title: Perry Mason

text: Perry Mason on amerikkalainen kirjasarja, jonka on kirjoittanut Erle Stanley Gardner. Perry Mason-kirjoja on 85, joista monet on suomennettu. Kaikkien kirjojen loppuratkaisu tapahtuu oikeussalissa yleensä dramaattisten käänteiden jälkeen.


title: Perry Mason

text: Perry Masonista on tehty useita televisiosarjoja ja -elokuvia, joissa useimmissa Masonia näytteli Raymond Burr. Televisiosarjoista ensimmäinen oli 1957–1966 esitetty "Perry Mason yllättää".


title: M/S Sluisgracht

text: M/S Sluisgracht () on alankomaalaisen C.V. Scheepvaartonderneming Lindengrachtin omistukseen rekisteröity monikäyttöinen rahtilaiva. Nykyisin aluksella operoi alankomaalainen Spliethoff -varustamokonserni. Laiva on rakennettu vuonna 2001 Stocznia Szczecińska -nimisellä telakalla, Szczecinissä, Puolassa. Kuollutta painoa "Sluisgrachtilla" on 21 402 tonnia ja jääluokitus on 1A eli alus pystyy useimmissa jääolosuhteissa kulkemaan yksin. Alus on rekisteröity Alankomaiden lipun alle ja sen kotisatama on Amsterdam.


title: M/S Sluisgracht

text: Sluisgrachtin sisaraluksia ovat:


title: M/S Stadiongracht

text: M/S Stadiongracht () on alankomaalaisen C.V. Scheepvaartonderneming Stadiongrachtin omistukseen rekisteröity monikäyttöinen rahtilaiva. Nykyisin aluksella operoi alankomaalainen Spliethoff -varustamokonserni. Laiva on rakennettu vuonna 2000 Stocznia Szczecińska -nimisellä telakalla, Szczecinissä, Puolassa. Kuollutta painoa "Stadiongrachtilla" on 21 402 tonnia ja jääluokitus on 1A eli alus pystyy useimmissa jääolosuhteissa kulkemaan yksin. Alus on rekisteröity Alankomaiden lipun alle ja sen kotisatama on Amsterdam.


title: M/S Stadiongracht

text: Stadiongrachtin sisaraluksia ovat:


title: Bastards

text: Bastards oli 1980-luvun alussa perustettu tamperelainen punk-yhtye, joka oli ensimmäisiä suomalaisia hardcore punk -yhtyeitä. Yhtye teki Euroopan kiertueen vuonna 1983 ja sen albumit julkaistiin muun muassa Saksassa. 2000-luvulla kaikki vinyylialbumit on uudelleen julkaistu Keski-Euroopasta käsin. Yhtye lopetti vuonna 1985.


title: Bastards

text: Yhtyeen säveltäjä ja sanoittaja Risto ”Rike” Jokela soitti myöhemmin muiden muassa Riistetyt-, Pyhät Nuket- ja Nuket-yhtyeissä. Televisio-ohjaajana hän on saanut Venlan muun muassa "Firma"-sarjastaan.


title: Louisiana State Capitol

text: Louisiana State Capitol on Louisianan osavaltion parlamenttitalo Baton Rougessa, Yhdysvalloissa. Rakennuksessa toimii Louisianan kaksikamarinen parlamentti, ja siellä sijaitsee myös osavaltion kuvernöörin toimisto. Noin 137 metriä korkea ja 34-kerroksinen rakennus on Yhdysvaltain osavaltioiden parlamenttitaloista korkein.


title: Louisiana State Capitol

text: Louisiana State Capitolin rakennustyöt alkoivat vuonna 1930 ja ne saatiin päätökseen 1932. Rakennus korvasi vanhemman, vuonna 1847 valmistuneen parlamenttitalon, joka tunnetaan nykyisin nimellä Old Louisiana State Capitol. Uuden parlamenttitalon suunnittelusta vastasi neworleansilainen arkkitehtitoimisto Weiss, Dreyfous & Seiferth.


title: Patrick Warburton

text: Patrick John Warburton (s. 14. marraskuuta, 1964 Paterson, New Jersey) on yhdysvaltalainen näyttelijä.


title: Patrick Warburton

text: Warburton syntyi New Jerseyssä, mutta muutti jo kolme vuotiaana Kaliforniaan, jossa hän kävi koulunsa. High schoolista päästyään Warburton opiskeli meribiologiksi Kaliforniassa, mutta keskeytti opintonsa pyrkiessään näyttelijäksi.


title: Patrick Warburton

text: Warburton esiintyi ensi kerran televisiossa 1980-luvun lopulla usein televisiosarjojen vierailevissa rooleissa. Myös 1990-luvulla Warburton teki vierailevia rooleja, joista tunnetuin on kenties David Puddy televisiosarjassa Seinfeld. Warburton esiintyi myös elokuvassa Scream 3 ja Big Trouble. Hän esitti pääosaa lyhytkestoisessa televisiosarjassa The Tick vuosina 2001 ja 2002.


title: Patrick Warburton

text: Ääninäyttelijänä Warburton aloitti vuonna 1998 Disneyn Hercules-piirretyssä, jossa hän esitti Lastrigon hahmoa. Ensimmäisen pääroolin hän sai vuonna 2000, jolloin "Toy Story" -elokuvassa näytellyt Buzz Lightyear sai oman animaatiosarjan "Buzz Lightyear of Star Command". Lisäksi hän on ollut Kronkin äänenä elokuvassa "Keisarin uudet kuviot" ja animaatiosarjassa "Keisarin uusi koulu", joista hän sai kaksi Annie-ehdokkuutta. Warburton on toiminut myös Joe Swansonin äänenä "Family Guy" -animaatiosarjassa vuodesta 1999. Muita hänen ääniroolejaan on Haukkis "Kim Possiblessa" ja Sheriffi Stonen äänenä "Scooby-Doo! Mystery Incorporatedissa". Hän on antanut äänensä sudelle elokuvassa "Tapaus punahilkka". Hän oli samassa roolissa myös elokuvan jatko-osassa "Tapaus Punahilkka 2".


title: M/S Scheldegracht

text: M/S Scheldegracht () on alankomaalaisen C.V. Scheepvaartonderneming Brouwersgrachtin omistukseen rekisteröity monikäyttöinen rahtilaiva. Nykyisin aluksella operoi alankomaalainen Spliethoff -varustamokonserni. Laiva on rakennettu vuonna 2000 Stocznia Szczecińska -nimisellä telakalla, Szczecinissä, Puolassa. Kuollutta painoa "Scheldegrachtilla" on 21 402 tonnia ja sen jääluokitus on 1A eli se pystyy useimmissa jääolosuhteissa liikkumaan yksin. Alus on rekisteröity Alankomaiden lipun alle ja sen kotisatama on Amsterdam.


title: M/S Scheldegracht

text: Scheldegrachtin sisaraluksia ovat:


title: Yhtenäiskoulu (Helsinki)

text: Yhtenäiskoulu on Helsingin Käpylässä sijaitseva yhtenäiskoulu, jossa ennen toimivat luokat ala-asteen ensimmäisestä lukioon, kaikki samassa rakennuksessa, mutta lukio vaihtoi Alppilaan. Opettajat opettavat yli luokkarajojen. Peruskoulun rehtorina toimii Sari Sola ja lukion rehtorina toimi Sari Tiitta. Peruskoulussa on noin 250 oppilasta ja lukiossa oli noin 160 opiskelijaa. Molemmat ovat Helsingin mittakaavassa suhteellisen pieniä.


title: Yhtenäiskoulu (Helsinki)

text: Helsingin kaupungin opetusvirasto ja opetustoimen johtaja yrittivät lakkauttaa koulun keväällä 2007, mutta poliittisessa päätöksenteossa karsiminen jäi esitettyä pienemmäksi eikä koskenut Yhtenäiskoulua.


title: Yhtenäiskoulu (Helsinki)

text: Yhtenäiskoulun perustaminen sai 1950-luvulla alkunsa epävirallisen yhdistyksen Urania-piirin puitteissa, kun seuran jäsenten lapset alkoivat tulla kouluikään ja silloiset koulut eivät olleet jäsenten mielestä sellaisia, joihin he lapsensa haluaisivat opintielle laittaa. Koulun perustajat, rehtori Touko Voutilainen ja muut Urania-piiriläiset, eivät hyväksyneet silloista rinnakkaiskoulujärjestelmää, jossa oppilaat neljän vuoden kansakoulun jälkeen erotettiin varallisuuden ja pääsykokeissa pärjäämisen perusteella niihin, jotka pääsivät yliopistoon johtavaan maksulliseen oppikouluun ja niihin, jotka jatkoivat maksuttomassa kansakoulussa ja jatkoivat mahdollisesti ammatillisessa koulutuksessa. He halusivat kehittää suomalaista koulujärjestelmää myöhemmin Britanniassa yleistyneen "comprehensive schoolin" eli kaikille oppilaille yhteisen, yleissivistävän yhtenäiskoulun suuntaan. Helsingin yhtenäiskoulua ylläpitämään perustettiin Yhtenäiskouluyhdistys ry ja koulu alkoi toimia syksyllä 1956, jolloin koulun aloitti 51 oppilasta, ensimmäinen ja toinen luokka.


title: Yhtenäiskoulu (Helsinki)

text: Koulu toimi aluksi Vuorikatu 17:ssa NMKY:n tiloissa, sitten Helsingin ortodoksisen seurakunnan omistamassa vanhassa koulurakennuksessa Mannerheimintien ja Lönnrotinkadun kulmassa ja tämän jälkeen Oulunkylän vanhassa puisessa kansakoulurakennuksessa, kunnes syksyllä 1962 oli koulun oman rakennuksen ensimmäinen vaihe Käpylän Louhentiellä valmis. Vaalean koulurakennuksen on suunnitellut Keijo Petäjä vaimonsa Marjan kanssa. Koulurakennuksen toinen, lukioluokat käsittävä vaihe valmistui vuonna 1965. Yhtenäiskoulun ensimmäiset ylioppilaat saivat lakkinsa vuonna 1967.


title: Yhtenäiskoulu (Helsinki)

text: Yhtenäiskoulussa korostettiin luovuuskasvatusta, korkeaa yleissivistystä, ja kulttuuria ylläpitävän arvopohjan luomista, "oppimisen oppimista", kuten Yhtenäiskoulun tehtävän kiteytti koulun pitkäaikainen vararehtori Simo Sivenius. Siellä kehitettiin lukuisia opetukseen liittyviä kokeiluja, mm. englannin kielen varhaisopetus aloitettiin jo ensimmäisellä luokalla ja matematiikan opetukseen kehitettiin uusia menetelmiä. Myöhempiä kokeiluhankkeita olivat mm. tavoiteoppimiskokeilu ja tiedollisen kasvatuksen formaaliset tavoitteet (FOTA) -kokeilu. Arvostelussa Yhtenäiskoulussa luovuttiin perinteisestä numeroarvostelusta, ja oppilaat saivat kunkin periodin opintosuorituksista sanallisen arvosanan (erinomainen, hyvä, tyydyttävä tai välttävä). Jos kurssia ei ollut suorittanut hyväksytysti, arvosana oli kertaus, jolloin kurssin saattoi suorittaa vielä periodin jälkeen pidettävässä kertauskokeessa.


title: Yhtenäiskoulu (Helsinki)

text: "Yhtenäiskoulun keskeinen olemus oli tietysti aivan uudenlainen opetus. Sen ydin ei ehkä ollut ensisijaisen keskeisesti pedagoginen, vaan ennemminkin itse opetettavan asian sisällön uudelleenarviointi. Käytännön pedagogiikka seurasi siinä ohella, ja sai monia ulottuvuuksia joita nykyään sovelletaan varsin yleisesti - ja toisia, joita soisi edes jonkun vielä soveltavan. Käsitykseni mukaan Yhtenäiskoulun alkuvaiheiden opetus oli huikeaa; opettajat olivat paitsi alojensa syvällisiä ja uutta luovia asiantuntijoita, myös melkoisia polyhistoreita. Useimmat pystyivät paikkaamaan toistensa opetusta ainakin vähän aikaa. Minäkin opetin tarvittaessa monia aineita matematiikasta uskontoon ja tyttöjen voimisteluun...," kertoo Yhtenäiskoulun alkuvaiheista koulun pitkäaikainen musiikin opettaja Kari Rydman.


title: Yhtenäiskoulu (Helsinki)

text: Yhtenäiskoulussa uskottiin ihmisen oppimiskykyyn ja korostettiin, että oppilaita ei voi jakaa lahjakkaisiin ja lahjattomiin, koska kaikilla ihmisillä on samanlainen järki; he vain osaavat käyttää järkeään eri tavalla ja erilaisiin tarkoituksiin. Yhtenäiskoulun tavoitteena oli saada mahdollisimman moni oppilas suorittamaan koulun oppimäärän, missä koulu historiansa aikana onkin saavuttanut hyviä tuloksia.


title: Yhtenäiskoulu (Helsinki)

text: Muun muassa Yhtenäiskoulussa saatujen kokemusten pohjalta koko Suomen koulujärjestelmässä siirryttiin rinnakkaiskoulujärjestelmästä yhtenäiskoulujärjestelmään, kun 1970-luvulla vanhat kansa- ja oppikoulut korvattiin kaikille oppilaille yhteisellä yhdeksänvuotisella yleissivistävällä peruskoululla.


title: Yhtenäiskoulu (Helsinki)

text: Yhtenäiskouluyhdistys oli perustanut myös Käpylän iltaoppikoulun, joka aloitti uudessa rakennuksessa Helsingin yhtenäiskoulun kanssa yhteisen taipaleen Käpylässä. Helsingin yhtenäiskoulu oli siis yksityinen koulu aina vuoteen 1977 asti, jolloin pääkaupunkikin siirtyi peruskoulujärjestelmään. Koulu kiinteistöineen luovutettiin kaupungille ja iltakoululle perustettiin oma kannatusyhdistys, joka vuokrasi tilat iltakoululle. Iltakoulu siirtyi myöhemmin tilan ahtauden takia Arkadian yhteislyseon tiloihin Töölöön. Kun Helsingin yhtenäiskoulu tuli osaksi kunnallista koululaitosta, sen nimi aiottiin muuttaa sijaintikallionsa mukaan Louhenkallion ala-asteeksi, yläasteeksi ja lukioksi. Oppilaiden vanhempien ja koulun opettajien yhteinen kampanjointi sai viranomaiset suostumaan kompromissiin: Helsingin yhtenäiskoulusta tuli Yhtenäiskoulu.


title: Yhtenäiskoulu (Helsinki)

text: Vuonna 1988 Helsingin kaupunki aikoi osana pienten lukioiden lakkautusohjelmaa lopettaa myös Yhtenäiskoulun lukioasteen toiminnan. Kaupunginvaltuusto kuitenkin edellytti, että kaupungin tulee neuvotella koulun tulevaisuudesta opetusministeriön kanssa, ja kun opetusministeriö päätti koulun FOTA-kokeilun rahoittamisesta, lakkautuspäätös peruttiin kesällä 1990. Myös vuonna 2007 opetusvirasto esitti Yhtenäiskoulun lakkauttamista osana kaupungin kouluverkon supistusohjelmaa, mutta tälläkin kertaa kaupunginvaltuusto torjui esityksen.


title: Yhtenäiskoulu (Helsinki)

text: Yhtenäiskoulussa toteutettiin alusta saakka periodi- eli jaksojärjestelmää, jota koulun ensimmäinen rehtori Touko Voutilainen oli kokeillut Sysmän yhteiskoulussa lukuvuonna 1950–1951 ollessaan siellä rehtorina. Periodijärjestelmän pohjalta kehitettiin luokaton järjestelmä, joka aloitettiin Käpylän iltaoppikoulussa syksyllä 1970 ja on sen jälkeen laajentunut koko maahan myös päivälukioihin. Yhtenäiskoulussa suoritetut muutkin kokeilut ovat vaikuttaneet suuresti koko Suomen koululaitokseen.


title: Yhtenäiskoulu (Helsinki)

text: Nylon Beatin ensimmäinen musiikkivideo, "Teflon Love", on kuvattu Yhtenäiskoulussa. Kari Rydman kirjoitti kappaleen "Niin kaunis on maa" koulumatkalla auton alle jääneen oppilaan muistoksi.


title: Yhtenäiskoulu (Helsinki)

text: Yhtenäiskoulun entisten oppilaiden ja työntekijöiden yhdistys on Yhtenäiskoulun kasvatit ry.


title: Yhtenäiskoulu (Helsinki)

text: 30. marraskuuta 2009 asti koko koululla oli sama rehtori.1. joulukuuta 2009 alkaen peruskoululla ja lukiolla oli kummalakin oma rehtori.


title: Lee Tamahori

text: Warren Lee Tamahori (s. 17. kesäkuuta 1950 Wellington, Uusi-Seelanti) on uusiseelantilainen elokuvaohjaaja.


title: Indonesian rupia

text: Indonesian rupia on Indonesian virallinen rahayksikkö. Sen laittoi liikkeelle ja sitä kontrolloi Indonesian pankki. Indonesian rupian virallinen ISO 4217 -koodi on IDR. Kirjainyhdistelmä Rp toimii symbolina kaikissa maan seteleissä ja kolikoissa.


title: Indonesian rupia

text: Rupia on yleinen nimi valuutalle myös monissa Etelä-Aasian maissa.


title: Gordon Mills

text: Gordon Mills (15. toukokuuta 1935 – 29. heinäkuuta 1986) oli englantilainen laulunkirjoittaja ja manageri. Häntä pidetään yhtenä menestyneimmistä managereista. Hän toimi muun muassa Tom Jonesin, Engelbert Humperdinckin, Gilbert O’Sullivanin ja Lynsey de Paulin managerina.


title: Gordon Mills

text: Kappale ”I’ll Never Get Over You” Johnny Kidd and the Piratesin levyttämänä saavutti neljännen sijan brittiläisillä soittolistoilla 1963. ”I’m the Lucky One” nousi Cliff Richardin esittämänä Top 10 -joukkoon 1964. Vuonna 1965 Mills kirjoitti yhdessä Les Reedin kanssa Tom Jonesille kappaleen ”It’s Not Unusual”, joka nousi soittolistojen kärkisijoille.


title: Berti Vogts

text: Berti Vogts (s. 30. joulukuuta 1946 Büttgen, Nordrhein-Westfalen, Saksa) on nykyinen jalkapallovalmentaja ja entinen maajoukkuetason pelaaja.


title: Berti Vogts

text: Vogts liittyi kotikylänsä VfR Büttgeniin vuonna 1954, kun hän oli seitsemänvuotias. Büttegenissa hän pelasi vuoteen 1965, kun hän siirtyi Borussia Mönchengladbachiin. Oikeana laitapuolustajana pelannutta Vogtsia alettiin kutsua "Terrieriksi". Vogts oli Mönchengladbachin avain pelaajia joukkueen voittaessa 1970-luvulla viidesti Bundesliigan, kerran Saksan cupin ja kahdesti UEFA Cupin. Bundesliigassa hän pelasi yhteensä 419 ottelua, tehden niissä 32 maalia. Kansainvälisissä otteluita hän pelasi 64, joissa hän teki kahdeksan maalia. Vogts edusti koko uransa Mönchengladbachia, kunnes hän lopetti vuonna 1979.


title: Berti Vogts

text: Vogts pelasi yhdeksän poikien, kolme alle 23-vuotiaiden ja 96 aikuisten maaottelua. Hän oli voittamassa vuoden 1974 maailmanmestaruutta, jonka loppuottelussa hänen muistetaan pitäneen hollantilaisen Johan Cruijffin ansoissa.


title: Berti Vogts

text: Aktiivijalkapalloilijan uransa lopetettuaan Vogts alkoi valmentaa Saksan U-20 maajoukkuetta. Vuonna 1986 hänestä tuli aikuisten maajoukkueen apuvalmentaja. Vuonna 1990 hänet ylennettiin päävalmentajaksi, ja hän joutui lopettamaan U-20 -joukkueen valmentamisen. Maajoukueen hän johti vuoden 1996 Euroopan mestariksi. Saksan hävittyä Kroatialle vuoden 1998 maailmanmestaruuskilpailuiden puolivälierissä, Vogts lopetti valmentajan tehtävät.


title: Berti Vogts

text: Parin vuoden tauon jälkeen hän siirtyi Bayer Leverkusenin valmentajaksi vuoden 2000 marraskuussa. Hänet kuitenkin erotettiin tehtävästään jo toukokuussa vaikka Leverkusen oli selvinnyt Mestareiden liigan pudotuspeleihin. Hän aloitti vuoden 2001 elokuussa Kuwaitin päävalmentajan tehtävät.


title: Berti Vogts

text: Vuoden 2002 alussa hän siirtyi Skotlannin valmentajaksi. Kun Skotlanti 2004 EM-kisojen karsinnoissa hävisi sekä Norjalle että Unkarille, ja pelasi tasan Färsaarien kanssa, Vogts sai valtavasti kritiikkiä osakseen. Vogts ei kuitenkaan eronnut lehdistön paineista huolimatta. Vuoden 2004 lokakuussa Moldovan kanssa pelattu tasapeli vei Skotlannin mahdollisuudet 2006 maailmanmestaruuskilpailuihin, mikä sai kannattajat jälleen vaatimaan valmentajan vaihdosta. Walter Smith otti maajoukkuevalmentajan vastuun 2. joulukuuta 2004 ja Vogtsin aika oli ohi.


title: Berti Vogts

text: 15. tammikuuta 2007 Vogts teki nelivuotisen sopimuksen Nigerian maajoukkueen kanssa. Vogts luotsasi "Superkotkat" Afrikan mestaruuskisojen tammi–helmikuussa 2008 puolivälieriin, joissa Nigeria hävisi Ghanalle 2–1.


title: Berti Vogts

text: Helmikuussa 2008 Vogts ilmoitti jättävänsä tehtävänsä Nigerian maajoukkuevalmentajana. Kiinnostuksensa Vogtsin seuraajaksi ovat ilmaisseet mm. entiset huippupelurit Sunday Oliseh ja Daniel Amokachi.


title: Berti Vogts

text: Maaliskuun 2008 lopussa Azerbaidžanin jalkapalloliitto palkkasi Vogtsin maajoukkueensa uudeksi päävalmentajaksi. Vogtsin lisäksi tehtävään olivat ehdolla muun muassa Philippe Troussier, Hans-Peter Briegel ja Horst Köppel. Azerbaidžan pelaa samassa MM2010-karsintalohkossa Suomen kanssa. Vogtsin johdolla Azerbaidžan jäi MM-karsintalohkossa toiseksi viimeiseksi keräten viisi pistettä, taakse jäi ainoastaan Liechtenstein. Tästä huolimatta liitto antoi tukensa Vogtsille ja teki marraskuussa 2009 tämän kanssa jatkosopimuksen EM2012-karsintoihin. Lokakuun lopussa 2011 Vogts ilmoitti jättävänsä maajoukkuevalmentajan tehtävät sopimuksen päätyttyä karsintoihin. EM2012-karsinnoissa Azerbaidžan jäi karsintalohkossaan toiseksi viimeiseksi voitettuaan vain kaksi ottelua. Kaikkiaan Vogts luotsasi joukkueen kahdeksaan voittoon ja kymmeneen tasapeliin kaikkiaan 40 maaottelussa. Marraskuun lopussa hän kuitenkin ilmoitti käyvänsä neuvotteluja jatkostaan Azerbaidžanin liiton tarjottua vuoteen 2014 ulottuvaa sopimusta. Elokuussa 2013 uutisoitiin, että Vogts lopettaa maajoukkueen päävalmentajana vuoden 2014 lopussa.


title: Berti Vogts

text: Maaliskuussa 2015 Vogts liittyi Jürgen Klinsmannin tiimiin Yhdysvaltain maajoukkueen tekniseksi neuvonantajaksi.


title: Daytime Emmy -palkinto

text: Daytime Emmy -palkinnot ("Daytime Emmy Awards") on New Yorkin televisiotaiteen ja tieteen kansainvälisen akatemian sekä Los Angelesin televisiotaiteen ja tieteen jakama palkinto parhaille päiväsaikaan esitetyille yhdysvaltalaisille televisio-ohjelmille.


title: Fairchild Aircraft

text: Fairchild Aircraft Corporation oli yhdysvaltalainen ilmailuteollisuusyhtiö, jonka perusti Sherman Fairchild.


title: Fairchild Aircraft

text: Vuonna 1971 yhtiön nimi muuttui muotoon Fairchild Industries. Vuonna 1989 Banner Industries of Cleveland osti Fairchildin ja vuotta myöhemmin nimi muuttui muotoon Fairchild Corporation.


title: Fairchild Aircraft

text: Sherman Fairchild perusti Fairchild Airplane Manufacturing -yhtiön vuonna 1925. Tätä ennen oli perustettu jo Fairchild Aerial Camera Corporation ja Fairchild Aerial Surveys -yhtiöt. Lisäksi Sherman osti Caminez Engine Company -yhtiön ja nimesi sen Fairchild Engine Companyksi, sekä perusti Fairchild Aviation -yhtiön holding-yhtiöksi.


title: Fairchild Aircraft

text: Ensimmäisenä yhdysvaltalaisena lentokonevalmistajana yhtiön koneissa oli umpinainen ohjaamo ja hydraulisesti nostettavat laskutelineet.


title: Fairchild Aircraft

text: Toisen maailmansodan aikana Fairchild valmisti PT-19 ja AT-21 koulukoneita, C-82 Packet-kuljetuskoneita sekä ohjuksia. Lisäksi valmistui suuria määriä kevyitä Fairchild C-61-koneita, jotka tunnetaan siviilipuolella nimillä "Fairchild Argus" tai Fairchild Model 24.


title: Fairchild Aircraft

text: 1950-luvulla yhtiö laajensi toimialaansa perustamalla Fairchild Semiconductor -yhtiön.


title: Fairchild Aircraft

text: Sodan jälkeen yhtiö kehitteli C-82-koneesta suuremman C-119 Flying Boxcar-koneen, joka oli etupäässä maahanlaskujoukkojen käytössä. Fairchild C-123 Provider julkaistiin vuonna 1955. Vuonna 1956 Fairchild osti lisenssioikeudet Fokker F.27-koneeseen.


title: Fairchild Aircraft

text: Vuonna 1964 Fairchild osti Hiller Helicopters -yhtiön ja muodosti Fairchild Hiller -yhtiön. Vuonna 1965 osti Republic Aviation -yhtiön.


title: Fairchild Aircraft

text:
1970-luvulla (1972) syntyi kenties yhtiön tunnetuin tuote, rynnäkkökone A-10 Thunderbolt II. Se oli tuotos yritysfuusiosta Republic Aviationin kanssa, jolta koneen nimi periytyi.
1996 Fairchild osti Dornierin siviilituotannon, ja toimi viimeiset vuodet nimellä Fairchild Dornier. Yhtiö valmisti muun muassa Fairchild-Dornier 328-tyyppisiä koneita. Mallisarjassa oli niin potkuri- kuin suihkuturbiinimoottoren varustettuja malleja.


title: Fairchild Aircraft

text: Yhtiö joutui rahoitusvaikeuksiin, ja ajautui konkurssiin 2002. Yhtiön pilkkomista varten perustettiin M7 Aerospace, joka toimi parin vuoden ajan.


title: Nancy Graves

text: Nancy Stevenson Graves (23. joulukuuta 1940 – 21. lokakuuta 1995) oli yhdysvaltalainen kuvanveistäjä ja taidemaalari. Hänen työssään ovat monesti läsnä luonnonläheiset aiheet.


title: Nancy Graves

text: Graves syntyi Massachusettsissa ja oli lapsuudestaan kiinnostunut mm. kuvataiteesta, luonnosta, paleontologiasta ja antropologiasta. Hän oli jo silloin tekemisissä näiden aihepiirien kanssa, ja hänen isänsä toimi paikallisen museon taiteellisena johtajana. Hän valmistui Vassar Collegesta ja sitten Yalen yliopistosta.


title: Nancy Graves

text: Graves matkusti vuonna 1964 Fulbright-stipendin turvin Pariisiin opiskelemaan. Hän asettui 1966 New Yorkiin, ja hänen ensimmäinen täysin oma näyttelynsä oli Graham Galleryssä 1968. Kameliveistokset, joilla hän tuli tunnetuksi, pääsivät näytteille alun perin Whitney Museum of American Artiin. Muita tärkeitä Graves-näyttelyitä on pidetty mm. Kanadan kansallisgalleriassa Ottawassa.


title: Nancy Graves

text: Graves teki 1970-luvun alussa myös elokuvia. Hän palasi kuvanveiston pariin 1970-luvun lopussa ja alkoi käyttää pronssia taäyin uudella tavalla. Luonnosten sijaan hän valoi teostensa osiksi kopioita luonnonmuodoista kuten kasveista, ja rakensi hitsaamalla näistä valuosista ilmavia veistoksia, jotka luovat illuusion keveydestä.


title: Nancy Graves

text: Hän oli maineensa huipulla 1980-luvulla ja kuoli syöpään New Yorkissa vain 54 vuoden ikäisenä.


title: Yöperhonen (täsmennyssivu)

text: Yöperhonen tarkoittaa seuraavia asioita:


title: Rakastunut

text: Rakastunut tarkoittaa seuraavia:


title: Keltasauramo

text: Keltasauramo ("Anthemis tinctoria") tai värisauramo on monivuotinen kirkkaan keltakukkainen asterikasvi. Se kasvaa 20–80 cm korkeaksi, ja sen varsi on pysty ja jäykkä. Lehtilavat ovat kapealiuskaisia. Sen päälevinneisyysalue ulottuu Euroopan länsiosista Venäjän länsiosiin. Lisäksi sitä tavataan harvinaisemmin muualla Euroopassa sekä Lähi-idässä ja Keski-Aasiassa. Keltasauramoa viljellään monivuotisena koristekasvina eli perennana, ja sitä on käytetty myös värjäykseen.


title: Keltasauramo

text: Keltasauramo kasvaa 20–80 cm korkeaksi ja on tavallisesti haaraton tai niukkahaarainen. Varsi on pysty, jäykkä ja varsinkin latvasta lyhytkarvainen. Lehdet ovat varressa kierteisesti. Lehtilapa on kapealiuskainen, tavallisesti säännöllisen kampamaisesti kaksi kertaa pariliuskainen. Lapa on karvainen ja alapuoleltaan väriltään harmahtava. Isohkot, pitkäperäiset kukintomykeröt ovat yksittäin haarojen kärjissä. Mykeröpohjus on kekomainen ja suomuinen. Kikkaankeltaisten laitakukkien kieli on 5–20 mm leveä. Keltaiset kehräkukat ovat kaksineuvoisia ja torvimaisia. Pohjussuomut ovat kapeansuikeita. Suomessa keltasauramo kukkii kesä-syyskuussa. Kukan ikääntyessä kukinto nousee keskeltä korkeammaksi. Litteä pähkylä on kulmikas ja harjuinen, ja sen kärjessä on pappusrengas.


title: Keltasauramo

text: Keltasauramon päälevinneisyysalue ulottuu Länsi-Ranskasta itään aina Pohjois-Turkkiin, Kaukasukselle, Länsi-Venäjälle ja Fennoskandian keskiosiin. Satunnaisemmin lajia tavataan Britteinsaarilla, Pyreneiden niemimaalla, Islannissa, Fennoskandian pohjoisosissa, Keski-Venäjällä, Keski-Aasiassa, Etelä-Turkissa ja Lähi-idässä. Lajia tavataan satunnaisena tulokkaana myös Pohjois-Amerikassa, lähinnä mantereen itäosissa ja Suurten järvien alueella.


title: Keltasauramo

text: Keltasauramo on Suomessa Vaasan korkeudelle saakka vakiintunut uustulokas, pohjoisempana satunnaisempi uustulokas aina Lappia myöten. Suomeen laji on laajemmin levinnyt 1800-luvulla heinänsiemenen mukana.


title: Keltasauramo

text: Keltasauramoita kasvaa luonnossa niityillä, kedoilla, ahoilla, pientareilla ja kallioilla. Se viihtyy myös ihmisasutuksen läheisyydessä heinäpelloilla, tienvarsinurmilla, joutomailla, ratapihoilla ja satamissa. Laji on Suomessa sekä Skandinavian maissa harvinaistunut.


title: Keltasauramo

text: Keltasauramon tieteellinen lajinnimi "tinctoria" ja muun muassa ruotsinkielinen nimi ”färgkulla” viittaavat lajin vanhaan käyttötarkoitukseen villan värjäämisessä keltaiseksi. Lajinimi "tinctoria" tulee latinan sanoista ’tingere’ (’värjätä’), ’tinctus’ (’värillinen’). Tuoreista tai kuivatuista lehdistä sekä kukista saadaan erilaisia keltaisen sävyjä.


title: Keltasauramo

text: Nykyään keltasauramo on tavallinen puutarhoissa viljelty koristekasvi.


title: Albania yleisurheilun maailmanmestaruuskilpailuissa 2007

text: Albania osallistui Osakan MM-kisoihin 2007 24.8.–2.9.2007 yhden urheilijan joukkueella. Kisoihin osallistui maansa ainoana edustajana moukarinheittäjä Dorian Collaku, joka ei kuitenkaan selvinnyt loppukilpailuun kauden parhaasta suorituksestaan huolimatta.


text: Albanian joukkue julkistettiin 9. elokuuta 2007. Kisoihin ilmoitettiin toisena urheilijana 400 metrin juoksija Klodiana Shala, mutta hän ei kuitenkaan Osakassa kilpaillut.


title: The Transporter

text: The Transporter (televisioesityksessä käytetty myös nimeä "The Transporter – Välittäjä") on vuonna 2002 ensi-iltansa saanut ranskalainen toimintatrilleri. Elokuvan ovat ohjanneet Corey Yuen ja Louis Leterrier, ja sen pääosissa esiintyvät Jason Statham ja Shu Qi.


title: The Transporter

text: "The Transporter" on saanut jatko-osat "Transporter 2" (2005) ja "Transporter 3" (2008), sekä elokuvia löysästi jatkavan "" (2012–2014) televisiosarjan. Vuonna 2015 julkaistiin elokuvasarjalle uudelleenkäynnistysversio nimellä "The Transporter Refueled".


title: The Transporter

text: Frank Martin toimii alamaailman kuljettajana, joka vie aina tavaran oikeaan osoitteeseen kyselemättä ja edes vilkaisematta sitä. Eräällä rutiinikuljetuksella hänen autostaan puhkeaa rengas. Hakiessaan vararengasta peräkontista hän huomaa, että laukkuun suljettu tavara liikkuu. Hän avaa laukun ja sieltä paljastuu nuori aasialainen nainen. Frank päättää kuitenkin vaihtaa renkaan ja viedä laukun vastaanottajalle. Hän ottaa vastaan uuden salkuun ja alkaa kuljettaa sitä määränpäähän. Pysähtyessään matkalla lounaalle hänen autonsa räjähtää. Frank palaa taloon ja kostaa. Hän varastaa auton, jonka kyydissä on Frankin tietämättä sama aasialainen nainen.


title: Suzuki S1

text: Suzuki-Solifer S1 on Soliferin valmistama endurocross, joka tuli markkinoille korvaamaan valmistuksesta poistettu Suzuki-Solifer S -malli. Sitä on myyty vuosina 1990–1997. Valmistus lopetettiin vuonna 1996, viimeinen vuosimalli on 1997. S1:ssä on sama Suzuki PV50-moottori kuin edeltäjässään ja Suzuki PV:ssä. PV50-moottori on 4-vaihteinen ja ilmajäähdytteinen. Kaasuttimena toimii Mikuni 12mm/14mm, joka on sama kuin edeltäjässään, sekä Suzuki PV:ssä.


title: Suzuki S1

text: S1 on korkeudeltaan matala, joten se sopii myös pienempi kokoisemmalle kuljettajalle. Suzuki S1 on kestäväksi ja helppohuoltoiseksi mielletyn moottorinsa sekä kokonsa ansiosta suosittu.


title: Suzuki S1

text: Vuonna 1995 S1-malliin tuli 14 mm Mikuni-kaasutin, 6-litrainen polttoainetankki sekä tuorevoitelu. Sylinteri vaihtui läppäventilliseen malliin. Mallia oli saatavilla valkoisilla, sinisillä ja musta-keltaisilla katteilla. 90-92 valkotankkisia, 93-94 sinitankkisia, 95-96 mustatankkisia.


title: Les Reed

text: Leslie David ”Les” Reed OBE (s. 24. heinäkuuta 1935 Woking, Surrey, Englanti) on englantilainen säveltäjä ja muusikko.


title: Les Reed

text: Reed aloitti pianonsoiton opiskelun lapsena. Hän jatkoi opiskelua Lontoon musiikkiopistossa. Hän liittyi The John Barry Seven -yhtyeeseen pianistiksi 1958. Reed soitti heidän kuuluisaa James Bond -teemaansa. Hän teki yhdessä Gordon Millsin kanssa kappaleen ”It’s Not Unusual” vuonna 1965. Barry Masonin kanssa Reed sävelsi Tom Jonesin esittämän kappaleen ”Delilah”. Myöhemmin marraskuussa 1966 he sävelsivät kappaleen ”The Last Waltz” Engelbert Humperdinckille.


title: Howard

text: Howard on sekä etu- että sukunimi.


title: Anni Aitto

text: Anni Maria Aitto (aik. Dahlström, 15. marraskuuta 1892 Suomussalmi – 6. joulukuuta 1976 Helsinki) oli suomalainen näyttelijä. Hän esiintyi muun muassa vanhoissa kotimaisissa elokuvissa, esimerkiksi "Sillankorvan emännässä" (1953). Aitto sai Pro Finlandia -mitalin 1954. Aitto oli Jalmari Rinteen ensimmäinen vaimo ja heillä oli kolme lasta, Tommi, Taneli ja Tiina.


title: Anni Aitto

text: Anni Aitto työskenteli pankissa vuosina 1914–20, mutta näytteli sen ohessa Oulun teatterissa vuodesta 1918. Tampereen Teatteriin hänellä oli kiinnitykset 1920–23 ja 1929–32. Turussa Aitto näytteli vuosina 1925–29 (Turun suomalainen teatteri) ja taas vuodesta 1938 aina vuoteen 1956, jolloin jäi eläkkeelle Turun kaupunginteatterista.


title: Athkatla

text: Athkatla on kuvitteellinen kaupunki Forgotten Realms-roolipelimaailmassa. Athkatla on tärkein tapahtumapaikka -tietokonepelissä ja siellä on arviolta 118 000 asukasta. Se on Amn-valtakunnan pääkaupunki. Athkatla on satamakaupunki Cloud Peaks -vuoristosta etelään. Sitä johtaa varakas ja korruptoitunut kuusijäseninen neuvosto (Council of Six).


title: Hatem Ghoula

text: Hatem Ghoula (s. 7. kesäkuuta 1973) on tunisialainen kilpakävelijä.


title: Hatem Ghoula

text: Hatem Ghoula on ensimmäinen afrikkalainen kävelyn MM-mitalisti ja ensimmäinen tunisialainen yleisurheilun MM-mitalisti. Hän sai pronssia 20 kilometrin kävelyssä Osakan MM-kisoissa 2007.


title: Karjalan Tennis

text: Karjalan Tennis (KarTe) on Joensuussa toimiva tenniksen erikoisseura, joka on perustettu marraskuussa vuonna 1976. Seuran toiminta käynnistyi seuraavana vuonna. Toiminnan tavoite on määritelty seuraavasti: ""Karjalan Tennis" pyrkii Pohjois-Karjalan johtavana tenniksen erikoisseurana valtakunnallisesti merkittävään kasvatustyöhön kilpa-ja harrastajatenniksen alueilla."


title: Karjalan Tennis

text:
Perustamisvaiheessa seura liittyi Työväen Urheiluliittoon ja oli varsinaisesti ensimmäinen TUL:n tennisseura. Uuden keskusjärjestön (SLU) perustamisen jälkeen "KarTe" erosi TUL:n jäsenyydestä. Samoihin aikoihin sijoittui myös
"Karjalan Tenniksen" ja lajin toisen erikoisseuran Joensuun Tennisseuran toimintojen yhdistyminen. Yhdistymisen jälkeen sekä harrastaja- että kilpailutoiminta keskittyi "Karjalan Tenniksen" organisaatioon.


title: Karjalan Tennis

text: Seuran jäsenmäärässä oli perustamisvuoden jälkeen kasvua vuoteen 1985 saakka. Tuolloin jäsenmääräksi kirjattiin 729 jäsentä. Vuonna 2007 jäsenmäärä oli 280. Seuran käytössä on kuusi massakenttää Siilaisten tenniskeskuksessa sekä yksi ylipainehalli Utrassa. Pisimpään vastuullisissa tehtävissä ovat toimineet Sauli Kautto, Olli Hakola, Jukka Ropponen ja Jari Hytti.


title: Karjalan Tennis

text: Vuosina 1983–1998 seuran valmennustoiminnasta vastasivat ulkomaiset valmentajat, heistä useimmat Tšekkoslovakiasta. Aluksi valmentajat toimivat vain kesäkausina, vuodesta 1988 lähtien kokovuotisina.


title: Karjalan Tennis

text: SM-mitaleita seuran edustajat ovat saavuttaneet kaikkiaan lähes 150, useimmat niistä juniorisarjoissa. Naisten SM-liigassa "Karjalan Tenniksen" edustajat Eva Hellerova ja Maija Naakka saavuttivat kolme kultamitalia: ulkopelikaudella 1992, sisäpelikaudella 1993 sekä vielä ulkopelikaudella 1993. Miesten puolella Teemu Airaksinen voitti A-sarjassa kaksinpeleissä hopeaa vuonna 2001.


title: Karjalan Tennis

text: KarTen ja Karelia Golfin yhteinen 2700 neliömetrin suuruinen halli valmistui huhtikuussa 2013 Mehtimäelle.


title: Syysasteri

text: Syysasteri ("Aster novi-belgii", syn. "Symphyotrichum novi-belgii") on perinteinen monivuotinen koristekasvi eli perenna.


title: Syysasteri

text: Syysasteri kasvaa 70–120 cm korkeaksi. Se kukkii myöhään syksyllä mykerökukinnoin, joiden reunalehdet ovat violetinsävyisiä ja keskiosa keltainen. Lehdet ovat kapeat, viitisen senttiä pitkät.


title: Syysasteri

text: Syysasteri on kotoisin Pohjois-Amerikan itäosista.


title: Syysasteri

text: Syysasteri tarvitsee valoisan kasvupaikan. Monet lajikkeet venähtävät helposti niin pitkiksi, että niitä pitää tukea syksyllä. Kasvi leviää voimakkaasti juuriversoista ja siemenistä.


title: Dominic Yobe

text: Dominic Yobe (s. 4. elokuuta 1986, Lusaka, Sambia) on sambialainen jalkapalloilija. Pelipaikaltaan Yobe on keskikenttäpelaaja.


title: Dominic Yobe

text: Dominic Yoben pelaajaura alkoi kaudella 2004 Ruotsin liigan Örgrytessä, jossa hän pelasi yhteensä 41 ottelua 2004-2007. Kaudella 2007 Yobe siirtyi lainasopimuksella Veikkausliigassa pelanneeseen AC Ouluun. Yobe teki AC Oulun kanssa sopimuksen kaudesta 2008 ja pelasi seurassa lopulta kauteen 2010 asti. Loppukauden 2010 hän toimi AC Oulun kapteenina.


title: Dominic Yobe

text: Kaudeksi 2011 Yobe siirtyi HJK:n riveihin, mutta sopimus purettiin ennen kauden alkua häneen kohdistuneiden lahjusepäilyjen vuoksi. Yobe ja hänen veljensä Donewell Yobe tuomittiin toukokuussa 2011 seitsemän kuukauden ehdolliseen vankeuteen heidän syyllistyttyä lahjuksen ottamiseen elinkeinotoiminnassa, kun he olivat Turussa syyskuussa 2010 pelatun liigaottelun TPS - AC Oulu yhteydessä hyväksyneet lahjuksen suosiakseen toimessaan lahjuksen antajaa. TPS voitti ottelun suurinumeroisesti 5-0. Yobet olivat saaneet lahjuksena yhteensä 50 000 euroa ja tehneet teon yhdessä.


title: Dominic Yobe

text: Suomen Palloliiton kurinpitovaliokunta ja Kansainvälisen jalkapalloliiton kurinpitovaliokunta määräsivät Dominic ja Donewell Yobelle määräaikaisen kahden vuoden peli- ja toimitsijakiellon, joka kattaa kaikki kansalliset ja kansainväliset, sekä muut viralliset ottelutapahtumat maailmanlaajuisesti. Pelikielto katsotaan alkaneeksi 6.4.2011.


title: Britannian Grand Prix 2003

text: Britannian Grand Prix 2003 oli Formula 1 -sarjan osakilpailu, joka ajettiin 20. heinäkuuta 2003 Silverstone Circuit -radalla Englannissa. Kilpailun voitti Ferrarin Rubens Barrichello. Juan Pablo Montoya oli toinen ja Kimi Räikkönen kolmas. Kilpailussa nähtiin Cornelius Horan niminen henkilö joka ryntäsi radalle kesken kilpailun pidellen käsissään uskonnollisia profetioita. Radalle jouduttiin ottamaan turva-auto, jotta hänet saatiin turvallisesti poistettua alueelta. Horan sai tempauksestaan kahden kuukauden vankeusrangaistuksen.


title: Vikinglotto

text: Vikinglotto (toukokuuhun 2017 asti Viking Lotto) on Veikkauksen onnenpeli, jota pelataan Suomen lisäksi kaikissa muissa pohjoismaissa, Virossa, Latviassa ja Liettuassa. Peliä on pelattu maaliskuusta 1993 alkaen, Latviassa ja Liettuassa vuodesta 2011 alkaen.


title: Vikinglotto

text: Pelissä on tarkoitus valita kuusi numeroa 1–48 väliltä. Itse arvonnassa arvotaan kuusi numeroa ja yksi vikingnumero väliltä 1-8. Lisäksi arvonnassa arvotaan plusnumero väliltä 1-30. Osallistumalla Vikingloton Plussaan ja voittavan pelirivin plusnumeron ollessa oikein, saa voiton viisinkertaisena. Pelissä on viisi voittoluokkaa, joista suurin on kuusi oikein ja pienin kolme oikein.


title: Vikinglotto

text: Arvonta suoritetaan Norjassa kerran viikossa keskiviikkoisin, joka aiemmin lähetettiin jälkilähetyksenä Suomessa MTV3:lla kello 22.20. Vikingloton arvontalähetyksen esittäminen Suomen televisiossa päättyi ja viimeinen lähetys esitettiin 27. joulukuuta 2017, mutta itse peli jatkui kuitenkin edelleen.


title: Kreikan maastopalot 2007

text: Kreikan vuoden 2007 maastopalot yltyivät 28. kesäkuuta 2007, jolloin merkittäviä osia Párnitha-vuoren kansallispuistosta tuhoutui. Maastopalot jatkuivat yhä elokuussa. Maastopaloja epäiltiin osin tahallaan sytytetyiksi, ja Kreikan poliisi otti elokuussa kiinni muutamia henkilöitä epäiltynä niiden sytyttämisestä. Tekojen motiivina katsottiin olleen rakennusmaan lisääminen metsiä polttamalla. Kreikan viranomaiset lupasivat elokuussa vihjepalkkioita sytyttäjien kiinnisaamiseksi; summat vaihtelivat 100 000:sta aina miljoonaan euroon. Ainakin 64 ihmistä kuoli paloissa. Kreikkaan julistettiin hätätila.


title: Kreikan maastopalot 2007

text: 26. elokuuta 2007 liekit saavuttivat Olympian kisoista tunnetun Olympian pyhäkköalueen, joka on Unescon maailmanperintökohde. Tuli ehdittiin kuitenkin tukahduttaa ennen kuin se tavoitti arkeologisen alueen.


title: Moise Kisling

text: Moise Kisling (22. tammikuuta 1891 – 29. huhtikuuta 1953) oli puolalaissyntyinen, juutalainen taidemaalari.


title: Moise Kisling

text: Kisling syntyi Krakovassa, muutti 1910 vuonna Montmartreen ja vietti vuodet 1911–1912 Céret'ssä. Hän avasi vuonna 1913 Montparnassessa studion, jossa hän työskenteli tulevat 27 vuotta. Hänen läheisiä ystäviään olivat useat ajan johtavat mestarit, kuten Amedeo Modigliani, joka maalasi hänen muotokuvansa vuonna 1915.


title: Moise Kisling

text: Kisling palveli ensimmäisessä maailmansodassa haavoittuen Sommen taistelussa. Hänelle myönnettiin Ranskan kansalaisuus. Hän palasi armeijaan 1940 ja pakeni toisen maailmansodan aikana Yhdysvaltoihin. Hän piti menestyksellä näyttelyitä New Yorkissa sekä Washington DC:ssä ja asui sitten Kaliforniassa vuoteen 1946.


title: Moise Kisling

text: Maisemamaalarina Kislingin tyyli oli läheistä sukua Marc Chagallin työlle. Hänet muistetaan kuitenkin parhaiten muotokuvistaan ja varsinkin naisvartalon mestarillisena kuvaajana. Hän kuoli Sanary-sur-Merissä Etelä-Ranskassa 62-vuotiaana. Laaja kokoelma hänen töitään on Geneven Musée du Petit Palais'ssa Sveitsissä.


title: David Blackwell

text: David Blackwell (24. huhtikuuta 1919 – 8. heinäkuuta 2010) oli yhdysvaltalainen matemaatikko. Hän syntyi Centraliassa, Illinoisin osavaltiossa.


title: David Blackwell

text:
Hän tutki peliteoriaa, todennäköisyyslaskentaa, tietoteoriaa ja bayeslialsta tilastotiedettä.
Blackwell oli tilastotieteen emeritusprofessori Kalifornian yliopistossa, Berkeleyssä. Tilastotieteen Rao–Blackwellin teoreema on nimetty hänen ja C. R. Raon mukaan.


title: David Blackwell

text: Blackwell valmistui 22-vuotiaana filosofian tohtoriksi. Hän pääsi Rosenwall-stipendin turvin opiskelemaan Institute for Advanced Studyyn New Jerseyyn. Hänestä tuli vuonna 1965 ensimmäinen Yhdysvaltain kansalliseen tiedeakatemiaan kelpuutettu afroamerikkalainen tutkija.


title: David Blackwell

text: Blackwell on vuoden 1979 John von Neumann Theory Prize -voittaja.


title: Iyam Friday

text: Iyam Friday (s. 1. joulukuuta 1989 Kaduna, Nigeria) on nigerialainen jalkapalloilija. Hän on pelipaikaltaan keskikenttäpelaaja.


title: Iyam Friday

text: Ensimmäisenä Suomen vuotenaan Friday edusti Veikkausliigassa pelannutta AC Oulua ja esiintyi yhteensä kahdeksassa sarjaottelussa. Hän pelasi joukkueessa vielä seuraavan vuoden sen pudottua Ykköseen. Kesken kauden 2009 Friday siirtyi Tampereelle PP-70:n riveihin. Seuraavaksi kaudeksi hän solmi sopimuksen Kakkosessa pelanneen Atlantis FC:n kanssa. Talvikauden 2011–2012 Friday pelasi kotimaassaan.


title: C. R. Rao

text: Calyampudi Radhakrishna Rao (s. 10. syyskuuta 1920) on intialainen tilastotieteilijä ja Pennsylvania State Universityn emeritusprofessori.


title: C. R. Rao

text: Rao syntyi Hadagalissa Karnatakan osavaltiossa, Intiassa. Hän valmistui Andhran sekä Kalkutan yliopistoista ja myöhemmin Cambridgen yliopiston King's Collegesta.


title: C. R. Rao

text: C. R. Rao on antanut nimensä Cramér-Raon alarajalle ja Rao-Blackwellin teoreemalle. Hän on useiden akatemioiden jäsen ja vuoden 2002 National Medal of Science -palkittu.


title: Svenska Spel

text: Svenska Spel on Ruotsin valtion omistama osakeyhtiömuotoinen rahapeliyhtiö, joka aloitti toimintansa vuonna 1997. Yhtiön pääkonttori sijaitsee Visbyssä Gotlannissa. Sen toimintaa valvoo Lotteriinspektionen. Yritys muodostettiin 1997, kun Penninglotteriet ja 1934 perustettu Tipstjänst yhdistettiin.


title: Kuuntelen Tomppaa

text: Kuuntelen Tomppaa on Paula Koivuniemen vuonna 1999 julkaistu albumi. Albumin on julkaissut CD-levynä ja C-kasettina BMG Finland Oy.


title: John Gardner (jännityskirjailija)

text: John Gardner (20. marraskuuta 1926 – 3. elokuuta 2007) oli englantilainen jännityskirjailija, joka tunnetaan etenkin 16 James Bond -romaanistaan.


title: John Gardner (jännityskirjailija)

text: Gardner syntyi Seaton Delavalin kylässä Pohjois-Englannissa. Hän valmistui Cambridgen St John's Collegesta. Kirjailijan työn ohessa hän työskenteli myös toimittajana ja teatterikriitikkona.


title: Kansainvälinen merenkulkujärjestö

text: Kansainvälinen merenkulkujärjestö (, IMO) on vuonna 1948 perustettu Yhdistyneiden kansakuntien alainen kansainvälinen merenkulun turvallisuusasioita hallinnoiva järjestö. Siitä käytettiin aiemmin nimeä "Inter-Governmental Maritime Consultative Organization" (IMCO).


title: Kansainvälinen merenkulkujärjestö

text: Järjestön pääkonttori on Lontoossa, mistä se hallinnoi jäsenmaiden hallitusten ja merenkulkualan yhteistyötä. Päätavoitteina ovat merenkulun turvallisuuden kehittäminen ja liikenteen aiheuttaman merien saastumisen ehkäiseminen. Järjestöä johtaa jäsenmaiden edustajien muodostama elin joka valitsee joukostaan jäsenet talousasioista vastaavaan neuvostoon. Työskentely järjestössä on jaettu viiteen komiteaan ja niiden työtä tukeviin alakomiteoihin. YK:n muilla jäsenorganisaatioilla on seurantamahdollisuus järjestön työskentelyyn. Tarkkailijan asema on myönnetty myös eräille hallituksista riippumattomille ulkopuolisille järjestöille. Järjestöä tukee pysyvä sihteeristö joiden työntekijät jotka ovat jäsenmaiden edustajia. Sihteeristön muodostaa jäsenistön määräajaksi valitsema pääsihteeri ja vaihteleva määrä osastoja (mm. meriturvallisuus- ja ympäristösuojeluosastot).


title: Kansainvälinen merenkulkujärjestö

text: Kansainvälinen merenkulkujärjestö hyväksyi 19. marraskuuta 1987 suosituksen A.600(15), jonka mukaan jokaiselle alukselle annettaisiin pysyvä IMO-numero (), joka seuraisi alusta sen koko eliniän, eikä muuttuisi omistajan tai rekisterivaltion muutoksen johdosta. Tarkoituksena on yksinkertaistaa alusten tunnistamista. Alusten helpommalla tunnistamisella pyritään myös estämään laivojen suorittamia tahallisia päästöjä sekä kauppa- ja vakuutussuhteisiin liittyviä petoksia. Suositus perustuu vapaaehtoisuuteen. IMO-tunnus jaetaan merellä käytettäville aluksille, poikkeuksena jotkin suosituksessa määritellyt tapaukset. Aluksen bruttovetoisuuden tulee olla vähintään 100 tonnia. Tunnus voidaan jakaa olemassa olevien alusten lisäksi vielä rakenteilla oleville.


title: Littlest Pet Shop

text: Littlest Pet Shop on Hasbron luoma lelusarja, joka käsittää yli kolmetuhatta eläintä, kissoista muurahaiskarhuun ja laamaan. Lemmikeiden mukana tulee asusteita, leluja, ruokaa ja muita tarvikkeita. Niille on myös useita erilaisia taloja. Ensimmäisillä lemmikeillä oli tassussaan vaaleanpunainen magneetti ja silmät, joissa oli pallokuviot. Sitten tulivat myyntiin lemmikit, joilla oli sininen pieni magneetti ja silmissä erilaisia kuvioita. Sitten niillä oli kiiltävät pallokuvioiset silmät, tassussa reikä ja jossain kohtaa lemmikkiä lukee "LPS" eli Littlest Pet Shop. Nykyään on myynnissä lemmikkejä, joilla on myös pallokuviot silmissä, mutta niillä on reikiä ympäri kehoa, joihin voi laittaa vaatteita kiinni, sekä niiden takaraivossa lukee LPS eli Littlest Pet Shop.


title: Littlest Pet Shop

text: Littlest Pet Shop -leluille saa myös ostettua taloja, joissa voi leikkiä näillä eläinleluilla.


title: Littlest Pet Shop

text: Littlest Pet Shop -lemmikkejä on myös pehmoleluina ja virtuaalilemmikkeinä. Nintendolle on ilmestynyt useita erilaisia Littlest Pet Shop -pelejä (mm. Nintendo DS Lite).


title: Littlest Pet Shop

text: Lisäksi lemmikeistä on tehty ohjelma Hub-kanavalle, jota on näytetty Suomessa MTV Juniori -kanavalla.


title: Deloitte Touche Tohmatsu

text: Deloitte Touche Tohmatsu (brändinimeltään Deloitte) on yhtiöryhmittymä, joka on yksi maailman suurimmista tilintarkastusorganisaatiosta. Deloitten keskeiset kilpailijat ovat EY, KPMG ja PwC.


title: Deloitte Touche Tohmatsu

text: Maailmanlaajuisesti Deloitte toimii yli 150 maassa ja työllistää noin 210 000 henkilöä, jotka tarjoavat liike-elämän asiantuntijapalveluita tilintarkastuksen, vero- ja lakipalveluiden, yritysjärjestelyiden, liikkeenjohdon konsultoinnin ja riskienhallinnan palvelualueilla. Deloitten globaali liikevaihto vuonna 2014 päättyneellä tilikaudella oli 34,2 miljardia Yhdysvaltain dollaria.


title: Deloitte Touche Tohmatsu

text: Deloitte järjestää Technology Fast 50 -kilpailun, jossa palkitaan Suomen nopeiten kasvaneita teknologiayrityksiä.


title: Tulisielu (albumi)

text: Tulisielu on Paula Koivuniemen vuonna 1996 julkaistu albumi. Albumin on julkaissut CD-levynä ja C-kasettina Fazer Records .


title: Pyörtyminen

text: Pyörtyminen (lääk. "synkopee") on aivojen verenkierron äkillisestä heikkenemisestä aiheutuva ohimenevä tajuttomuus. Pyörtyneen tajuttomuustila kestää yleensä muutamasta sekunnista minuuttiin. Jos tajunnan häiriötila kestää paria minuuttia kauemmin, kyse on pyörtymistä vakavammasta tajuttomuustilasta.


title: Pyörtyminen

text: Pyörtymisen aiheuttama lihasten äkillinen veltostuminen voi johtaa siihen, että pyörtyvä henkilö lysähtää maahan. Vaikka pyörtyminen ei itsessään ole yleensä vaarallista, pyörtyvä henkilö saattaa kaatuessaan loukata itsensä vakavastikin esimerkiksi lyödessään päänsä johonkin.


title: Pyörtyminen

text: Pyörtyminen johtuu aivoverenkierron häiriöstä, joka puolestaan aiheutuu tavallisesti verisuonten jänteystason alenemisesta. Tällöin verellä on taipumus pakkautua kehon alempiin osiin, jolloin aivojen verenkierto ja hapensaanti jää riittämättömäksi. Myös verenpaineen tai veren hiilidioksidipitoisuuden äkilliset muutokset voivat aiheuttaa pyörtymisen. Pyörtymisen välillisesti aiheuttavat verenkierron muutokset saattavat johtua muun muassa seuraavista syistä:Välittömästi pyörtymistä edeltäviä oireita voivat olla huojuminen tai epävarma olo, pahoinvointi, hikisyyden tunne, kalpeus, näön hämärtyminen ja näkökentän kaventuminen. Äkillisen pyörtymisen jälkeen henkilö voi tuntea itsensä säikähtäneeksi. Myös väsymys on tyypillinen tuntemus pyörtymisen jälkeen. Muisti katkeaa yleensä vain kehon lysähtäneisyyden ajaksi, ja tavallisesti pyörtyjä muistaa hyvin vielä aivan pyörtymistä edeltävät oireet.


title: Pyörtyminen

text: Tavallisen pyörtymisen lääketieteellinen nimitys on "vasovagaalinen" eli "vasomotorinen" synkopee. Se on ohimenevä ja vaaraton tila, jonka takia ei ole aihetta käydä lääkärin vastaanotolla, ellei pyörtyjä ole esimerkiksi loukannut itseään. Jos pyörtymistä kuitenkin tapahtuu usein, kannattaa pyrkiä tunnistamaan pyörtymiseen johtavat syyt, jotka selviävät parhaiten lääkärin tutkimuksella. Joskus taustalla voi olla sairaus, kuten sydämen rytmihäiriöt, diabetes tai epilepsia. Tavalliseen pyörtymiseen ei liity tajuttomuuden jälkeistä sekavuutta, mikä erottaa sen esimerkiksi epileptisistä kohtauksista.


title: Pyörtyminen

text: Tavallinen pyörtyminen johtuu verenpaineen nopeasta alenemisesta, joka puolestaan aiheutuu yleensä verisuonten laajenemisesta tai sydämen sykkeen äkillisestä hidastumisesta. Voimakkaan pelon tai kivun aiheuttaman pyörtymisen selityksenä on autonomisen hermoston ylireagointi, mutta sen tarkkaa syytä ei tunneta. Hyperventilaation yhteydessä puolestaan veren hiilidioksidipitoisuus alenee ja pH-arvo nousee, jolloin verisuonet supistuvat ja sitä kautta aivojen hapensaanti vähenee.


title: Pyörtyminen

text: Pyörtyily on varsin yleistä kasvuikäisillä nuorilla, ja se liittyy voimakkaaseen fyysiseen kasvuvaiheeseen. Nuori saattaa pyörtyä noustessaan nopeasti seisaalleen, seistessään pitkään paikallaan tai jännittävissä tilanteissa. Kasvuikäisten pyörtyily on tavallisesti verenpaineen äkillisestä alenemisesta johtuvaa pyörtymistä, joka on sinänsä vaaratonta. Pyörtymiseen taipuvat nuoret oppivat yleensä tunnistamaan pyörtymistä edeltävät oireet, joita ovat muun muassa silmien sumeneminen, korvien kohina, kuuloaistimuksen muutokset, haukottelu, ja pahoinvointi. Oireiden ilmetessä pyörtyminen ja sen aiheuttama kaatuminen voidaan välttää käymällä nopeasti pitkälleen ja nostamalla jalat ylös tai laittamalla pää sydämen alapuolelle.


title: McMurdo

text: McMurdo on Yhdysvaltojen kansallisen tiedesäätiön ylläpitämä tutkimusasema Etelämantereella, McMurdon salmessa, Rossin saaren eteläkärjessä. Aseman koordinaatit ovat . Vuonna 1955 perustetulla tutkimusasemalla on majoituskapasiteettia 1258 henkilölle, mikä tekee siitä Etelämantereen suurimman asutuksen.


title: McMurdo

text: Maapallon eteläisin toimiva tulivuori, Mount Erebus, sijaitsee 35 kilometriä asemalta pohjoiseen. Erikoiset McMurdon kuivat laaksot sijaitsevat McMurdon salmen vastarannalla.


title: McMurdo

text: Asemaan kuuluu vajaa 90 rakennusta ja alueella on toimiva kunnallistekniikka, joka kattaa maan päällä kulkevat vesi- ja sähköjohdot sekä viemäröinnit. Siellä on myös kolme lentokenttää (Williams Field, Sea ice runway ja Pegasus blue ice runway), helikopterikenttä ja satama. McMurdo on maailman eteläisin laivalla saavutettavissa oleva paikka. Tutkimus- ja asuinrakennusten lisäksi tukikohdassa on muun muassa paloasema, voimalaitos ja kauppoja.


title: McMurdo

text: Vuoden keskilämpötila McMurdon asemalla on −18 °C. Lämpimin kuukausi on tammikuu, jolloin keskilämpötila on −3 °C ja vuoden kylmimpään aikaan, heinäkuussa, pakkasta on keskimäärin −28 °C. Talven aikana lunta kertyy noin 1,5 metriä, mutta kesäkuukausina aseman ympäristö on lumeton. Tuulen nopeus on keskimäärin 5,1 m/s.


title: McMurdo

text: McMurdossa tehtävän tutkimuksen aloja ovat astrofysiikka, biologia, geofysiikka, geologia, glasiologia, ilmastotutkimus, lääketiede, meteorologia sekä valtameritutkimus.


title: Se kesäni mun

text: Se kesäni mun on Paula Koivuniemen vuonna 1994 julkaistu albumi. Albumin on julkaissut CD-levynä ja C-kasettina Fazer Musiikki Oy .


title: Pekko Aikamiespoika (albumi)

text: Pekko Aikamiespoika on Timo Koivusalon esittämän kuvitteellisen Pekko Aikamiespoika -hahmon albumi, joka sisältää hänen esittämiään lauluja. Albumi on julkaistu vuonna 1992. Koivusalo on itse säveltänyt ja sanoittanut kaikki kappaleet lukuun ottamatta kappaletta ”Rälläti rälläti”, jonka hän on tehnyt yhdessä Joel Hallikaisen kanssa.


title: Pekko Aikamiespoika (albumi)

text: ”Tekovika”-kappaletta käytettiin vuonna 1993 valmistuneen "Pekko Aikamiespoika" -televisiosarjan tunnusmusiikkina.


title: Dawn of the Dead

text: Dawn of the Dead (”Kuolleiden aamunkoitto”) on George A. Romeron ohjaama, vuonna 1978 ensi-iltansa saanut kauhuelokuva. Elokuva on jatkoa vuonna 1968 ilmestyneelle "Elävien kuolleiden yölle". Vuonna 2004 elokuvasta tehtiin Zack Snyderin ohjaama uusintaversio. Vaikka Snyderin versio eroaakin alkuperäisestä elokuvasta melkoisesti, elokuvia yhdistävät jotkut teemat, kuten tapahtumien sijoittuminen hylätyn kauppakeskuksen ympärille.


title: Dawn of the Dead

text: Edeltäjänsä tavoin "Dawn of the Dead" on erittäin yhteiskuntakriittinen elokuva. Länsimaisen kuluttajayhteiskunnan materialistinen maailmankuva, tieteen ja uskonnon väliset ristiriidat sekä ihmisten kyvyttömyys selviytyä kriisitilanteista yhteistyön avulla ovat elokuvan keskeisiä teemoja. Elokuvaa on myös maustettu hieman huumorilla, joskin se on huomattavasti väkivaltaisempi kuin edeltäjänsä.


title: Dawn of the Dead

text: Monet kriitikot ja ihailijat pitävät elokuvaa Romeron parhaana saavutuksena, joskin hänen henkilökohtainen suosikkinsa on vuonna 1985 ilmestynyt jatko-osa "Elävien kuolleiden päivä".


title: Dawn of the Dead

text: Elokuva alkaa siitä, mihin "Elävien kuolleiden yö" jäi: Yhdysvallat, ja mahdollisesti koko maailma, on ankaran epidemian kourissa, jossa kuolleet ihmiset heräävät henkiin ainoana tarkoituksenaan syödä elävien toveriensa lihaa. Lupaavasti alkaneet toimet zombie-epidemian kuriin saamiseksi kuitenkin epäonnistuivat, sillä ihmiset eivät kyenneet tappamaan tartunnan saaneita läheisiään, ja sivilisaatio on tuhoutumisen partaalla.


title: Dawn of the Dead

text: Elokuvan ensimmäisessä kohtauksessa nähdään, miten Philadelphialaisella TV-asemalla työskentelevät Stephen (David Emge) ja Francine (Gaylen Ross) yrittävät muiden työntekijöiden kanssa epätoivoisesti pitää viimeisiä TV-lähetyksiä yllä. Stephen ehdottaa Francinelle pakenemista helikopterilla. Samaan aikaan Stephenin ystävä Roger (Scott Reiniger) osallistuu poliisin iskujoukkojen mukana rikollisten majapaikan ratsiaan, joka päätyy verilöylyksi. Sekasorron keskellä moni poliisi ja rikollinen menettää henkensä, niin toistensa aseisiin kuin zombieiden hyökkäysten takia. Roger juoksee talon kellariin, jossa yrittää saada ajatuksiaan kasaan. Hänen rauhansa järkkyy, kun yhtäkkiä suuri, naamioitu hahmo ilmaantuu varjoista. Tulija on nimeltään Peter (Ken Foree), joka toimii niin ikään poliisin iskujoukkojen mukana. Nuoret poliisit tulevat keskustellessaan siihen lopputulokseen, ettei kaupungissa ole juurikaan enää mitään pelastettavaa, ja Roger kertookin Peterille ystävänsä Stephenin kanssa laaditusta suunnitelmasta. Peter päättää lähteä Rogerin, Stephenin ja Francinen mukaan.


title: Dawn of the Dead

text: Stephen ja Francine pysähtyvät tankkaamaan helikopterinsa joen varrella sijaitsevalla poliisin vartioasemalla. Vartioasemalla päivystämässä olleet miehet ovat kuolleita, mutta paikalle saapuu kuitenkin aseistautuneita poliiseja. Nämä ovat myös aikeissa paeta moottoriveneellä jokea pitkin, eivätkä he pidä poliisilaitoksen polttoaineen varastamisesta. Yhteiskuntajärjestelmän spontaani romahtaminen on kuitenkin johtanut pisteeseen, jossa kaikkien selviytyjien on ajateltava oman etunsa mukaisesti, ja poliisit päättävät lopulta jättää polttoainevarkaat sikseen. Myös Roger ja Peter saapuvat sovitulle kohtauspaikalle partioautolla, ja uhkaava tilanne päättyy rauhanomaisesti. Ryhmät toivottavat toisillensa onnea matkaan ja jatkavat seikkailuaan kohti tuntematonta. Stephen lennättää joukkiota kopterilla läpi yön Pennsylvanian maaseudun yllä. Aamun valjettua henkilöt näkevät ikkunoista, miten laajalle kuoleman epidemia on levinnyt. Vaikka armeija ja siviilit onnistuvatkin maaseudulla taistelemaan yhteistyössä hirviöitä vastaan varsin menestyksekkäästi, ovat tiheämmin asutut kaupunkialueet surmanloukkuja.


title: Dawn of the Dead

text: Ennen pitkää he saapuvat suuren kauppakeskuksen katolle Pittsburghin lähellä, ja päättävät pysähtyä lepäämään. Ostoskeskuksen pysäköintialue ja käytävät suorastaan vilisevät epäkuolleita, mutta ne eivät pääse katolle, jossa ryhmä on turvassa. Ryhmä löytää katon kautta kulkureitin ostoskeskuksen sisälle, ja löytävät sitä kautta jonkinlaisen varastoalueen, joka on suojassa zombieiden täyttämistä käytävistä. Roger ja Peter tekevät iskuhyökkäyksen ostoskeskuksen myymälöihin ja hakevat ruokaa sekä muita tarpeellisia välineitä, kuten television ja radion. Hetken levättyään he saavat huomata, että TV-lähetykset ovat loppuneet kokonaan, ja hallituksen järjestämät hätälähetykset ovat aloittaneet toimintansa. Radiolähetyksistä ilmenee että tietoliikenneyhteydet ovat poikki eri puolilla Yhdysvaltoja, ja tilanne alkaa näyttää kaikin puolin varsin huonolta. Sankarit päättävät jäädä joksikin aikaa ostoskeskuksen suojiin, jossa heillä on ruokaa ja muita tarvikkeita yllin kyllin. Asekaupasta he löytävät aseita ja ammuksia. Raskaana oleva Francine on lähellä joutua zombien uhriksi, ja kokemuksesta karaistuen päättää opetella käyttämään aseita Stephenin vastalauseista huolimatta.


title: Dawn of the Dead

text: Vahvasti aseistautunut ryhmä onnistuu tappamaan sisällä olevat zombiet ja lukitsemaan ulko-ovet huoltohuoneesta löytämillään avaimilla. Roger ja Peter päättävät lisäksi tukkia ostoskeskuksen sisäänkäynnit varmistaakseen ettei zombieita pääse enempää sisään. Roger onnistuu käynnistämään lähistöllä sijaitsevan tehdasalueen pihalta löytyvät rekat Stephenin turvatessa reitin helikopterilla ja Francinen antaessa tulitukea ostoskeskuksen katolta. Roger on lähellä joutua zombien puremaksi käynnistäessään rekkaa johtojen avulla, ja on lähellä hermoromahdusta. Myöhemmin Roger joutuukin zombien puremaksi unohdettuaan hermostuneena työkalunsa toiseen rekkaan. Stephen ja Francine yrittävät auttaa Rogeria, mutta Peter toteaa tämän olevan turhaa: tämä kertoo kokemuksesta, että kaikki pureman saaneet ihmiset kuolevat hoidosta huolimatta mystisesti muutaman vuorokauden sisällä. Ainoa asia, mitä he voivat Rogerin hyväksi enää tehdä, on lievittää hänen tuskaansa kipulääkkeillä. Peter joutuu ampumaan Rogerin huomatessaan hänen nousevan takaisin henkiin zombiena. Tämän jälkeen elokuvassa siirrytään jonkin aikaa eteenpäin.


title: Dawn of the Dead

text: Kolme jäljelle jäänyttä toveria yrittävät kuluttaa aikaansa ostoskeskuksen sisällä, samalla kun ulkopuolinen sivilisaatio jatkaa rappeutumistaan elävien kuolleiden alati kasvavan armeijan alla. Francinen raskaus on edennyt jo melko pitkälle, mikä antaa olettaa, että joukkio on selviytynyt ostoskeskuksen suojissa jo kuukausia. Ostoskeskuksen ajanviettomahdollisuuksien ja runsaiden ruokavarastojen alkuvaiheessa luoma materialistinen utopia alkaa hälvetä joukkion silmistä, ja sankareiden suojapaikasta on muodostunut samalla heidän vankilansa. TV-lähetykset harvenevat harvenemistaan, kunnes loppuvat kokonaan, ja sankarimme alkavatkin pelätä lopun jo koittaneen.


title: Dawn of the Dead

text: Eräänä yönä heidän radiovastaanottimestaan alkaa kuulua ihmisten ääniä. Kolmikko ei kuitenkaan vastaa kadulla kuukausia selvinneiden maantierosvojen kysymyksiin, jonka seurauksena ryöstelevä moottoripyöräjengi murtautuu sisään ostoskeskukseen päästäen samalla lukemattomia zombieita sisään. Peter ja Stephen tuntevat alueen jo hyvin, ja onnistuvat pysyttelemään piilossa. Stephen alkaa kuitenkin ajattelemattomasti ammuskella jengiläisiä, koska hänen mielestä ostoskeskus sisältöineen kuuluu vain ja ainoastaan kolmikolle, ja tulitaistelussa hän saa itsekin osuman käteensä. Myös Peter avaa tulen ryöstelijöitä kohti. Eloonjääneet jengiläiset pakenevat, ja moni heistä joutuu hirviöiden uhreiksi. Myös Stephen saa puremia yrittäessään paeta hissin kautta ilmastointikanaviin. Viimeinen ääni, jonka Peter kuulee Stephenin radiopuhelimesta, on revolverin laukaus, ja Peter päättää mennä Francinen luo suojapaikkaan odottamaan Stephenin paluuta. Stephen kuitenkin kuolee hississä lukuisten haavojensa aiheuttamaan verenhukkaan ja muuttuu itsekin zombieksi. Puhtaan mekaanisen vaiston varassa Stephen johdattaa suuren joukon epäkuolleita Peterin ja Franin piilopaikkaan. Peter ampuu Stephenin ja kehottaa Frania lentämään helikopterilla pois. Peter asettaa pistoolin ohimolleen, valmiina ampumaan itsensä. Viime hetkellä hän kuitenkin muuttaa mielensä, raivaa tiensä zombijoukon läpi ja Franin luo helikopterille, jolla he lentävät pois.


title: Dawn of the Dead

text: Vaihtoehtoisessa lopussa Fran ja Peter surmaavat itsensä; Peter toteuttaa itsemurha-aikeensa ampumalla itseään pistoolilla päähän ja Francine hyppää silmät kyynelehtien, totaalisen epätoivon valtaamana helikopterin pyöriviä lapoja päin silpoen itsensä. Lopputekstien ajan oli tarkoitus kuvata helikopterin pyöriviä, Francinen veren tahrimia lapoja. Viimeisten tekstien ilmaantuessa näytölle olisivat roottorit pysähtyneet, mikä tarkoittaa ettei heillä olisi ollut tarpeeksi polttoainettakaan paetakseen pitkälle. Tätä kohtausta ei koskaan kuvattu, mutta se löytyy elokuvan alkuperäisestä käsikirjoituksesta. Kohtausta muutettiin, jotta katsojille olisi välittynyt kuva edes jonkinlaisesta toivosta päähenkilöiden kohtalon suhteen.


title: Dawn of the Dead

text:
"Elävien kuolleiden yö", jota monet kutsuivat jopa kauhuelokuvagenren mullistajaksi, oli Romeron ensimmäinen elokuva ja teki hänestä välittömästi kuuluisan. Vaikka hän olikin tämän jälkeen ohjannut useita elokuvia, ei yksikään niistä ollut päässyt suosioltaan "Elävien kuolleiden yön" tasolle. Tämä sai hänet virittelemään ajatusta jatko-osasta. Edellisessä elokuvassa miljöönä olleen pienen maalaistalon sijaan Romero halusi kokeilla urbaanimpaa tapahtumaympäristöä.
Vuonna 1974 Romeron ystävä Mark Mason, joka oli töissä Oxford Development Companyssa, kutsui hänet käymään yrityksensä vastikään valmiiksi saamaan ostoskeskukseen. Pennsylvanian Monroevillessä sijaitseva ostoskeskus oli lajityypissään Yhdysvaltain ensimmäisiä, ja tuohon aikaan myös yksi suurimpia.


title: Dawn of the Dead

text:
Romero sai yhteistyökumppanikseen tuottaja Richard P. Rubinsteinin, mutta he eivät onnistuneet löytämään ideasta kiinnostunutta rahoittajaa Yhdysvalloista. Yllättävä käänne tapahtui, kun italialainen ohjaaja Dario Argento tarjoutui auttamaan projektissa. Itsekin kauhuelokuvia ohjannut Argento oli Romeron suuri ihailija ja kutsui Romeron kotiinsa Roomaan työstääkseen tämän kanssa elokuvan juonta ja käsikirjoitusta. Kuten useimpiin elokuviinsa, Romero valitsi myös "Dawn of the Deadiin" vielä suhteellisen tuntemattomia näyttelijöitä. Tätä hän on perustellut sillä, että yleisön olisi hankalaa samaistua elokuvan tunnelmaan täydellisesti, mikäli pääosiin olisi valittu liian tunnettuja henkilöitä.
Tämän lisäksi valtavia zombijoukkoja esittämään koottiin suuri ryhmä statisteja, jotka olivat lähinnä tuotantotiimin ystäviä ja sukulaisia. He saivat kukin työstään palkkioksi 20 dollaria, ruokaa sekä elokuvan teemalla varustetun T-paidan.


title: Dawn of the Dead

text: Kuvaukset aloitettiin Monroevillen kauppakeskuksessa 13. marraskuuta 1977 työnimellä "Dawn of the Living Dead", ja elokuvaa kuvattiin pääosin öisin kauppakeskuksen ollessa kiinni. "Document of the Dead" -dokumentissa Romero kertoo kuvausten olleen tauolla joulun ajan, jolloin hän saattoi paneutua jo valmiiksi kuvattujen kohtausten editoimiseen. Taukoa pidettiin siksi, että ympäri ostoskeskusta olleiden jouluaiheisten koristeiden siirtäminen illalla pois ja takaisin paikoilleen ennen aamua olisi vienyt liikaa aikaa.


title: Dawn of the Dead

text:
Elokuvan alkupuolella nähtävät lentokenttäkohtaukset kuvattiin noin 15 kilometrin päässä kauppakeskuksesta sijaitsevalla Harold W. Brown Memorial -lentoasemalla. Asemaa käyttävät yhä aktiivisesti lähinnä siviili-ilmailua harrastavat yksityishenkilöt.
Kohtaukset, jotka tapahtuvat hississä ja päähenkilöiden piilopaikassa, kuvattiin Romeron silloisen tuotantoyhtiön Latent Imagen toimitiloissa varsinaisen kauppakeskuksen lähistöllä, sillä kohtauksiin sopivia paikkoja ei kauppakeskuksesta löytynyt. Myös asekauppakohtaus on kuvattu kauppakeskuksen sijaan Pittsburghissa, sillä sellaista ei kauppakeskuksessa tuohon aikaan ollut.


title: Dawn of the Dead

text: Kuvaukset saatiin päätökseen helmikuussa 1978, minkä jälkeen Romero ryhtyi välittömästi muokkaamaan vielä editoimatta jääneitä kohtauksia. Kuvauksissa Romero oli käyttänyt tekniikkaa, jossa samasta kohtauksesta kuvataan useampia ottoja eri kuvakulmista, ja tämä salli hänen editoida runsasta raakamateriaaliaan siten, että monista toimintakohtauksista syntyi varsin dynaamisia kokonaisuuksia. Romero kuitenkin säästi lähes kaikki käyttämättäkin jäänet taltioinnit: tästä syystä elokuvan eri maissa ilmestyneistä versioista voidaan havaita eroja tiettyjen kuvakulmien ja yksityiskohtien suhteen, riippuen siitä, mistä aineistosta kukin versio on pääosin koottu.


title: Dawn of the Dead

text: Suurin osa kauppakeskuksessa sijaitsevien liikkeiden omistajista antoi liikkeensä tuotantoryhmän vapaaseen käyttöön; ainoastaan pankki sekä kultasepänliikkeet edellyttivät jatkuvaa kameravalvontaa. Ainoa onnettomuus, joka kuvausten aikana sattui, johtui humaltuneista statisteista: yöllisiä kuvauksia odottavat statistit viettivät aikaa kauppakeskuksen baarissa ja ajoivat tämän jälkeen golfkärryllä rakennuksen tukipilaria päin aiheuttaen noin 7. 000 dollarin vahingot.


title: Dawn of the Dead

text: Francinen oli aluksi tarkoitus olla stereotyyppinen kauhuelokuvien naishahmo, joka kirkuu miehiä apuun hätätilanteissa taistelematta itse lainkaan. Francineä näytellyt Gaylen Ross sai suostuteltua Romeron muuttamaan käsikirjoitusta, ja Francinen hahmosta tehtiin paljon itsenäisempi ja rohkeampi. Osaltaan tähän vaikutti myös se, että "Elävien kuolleiden yön" suurimmaksi osaksi avuttomat ja ilman minkäänlaista sananvaltaa olevat naishahmot saivat jotkut katsojat pitämään elokuvaa sovinistisena.


title: Dawn of the Dead

text: Rajallisen kuvausajan vuoksi George Romero joutui usein improvisoimaan ja muuttamaan suunniteltuja kohtauksia viime hetkellä. Myös maskeerauksesta ja erikoistehosteista vastanneen Tom Savinin erikoistehosteet ovat suurimmaksi osaksi ilman erityisiä valmisteluja, erikseen jokaista kohtausta varten kyhättyjä. Toisaalta tämä salli miesten soveltaa kohtausten suunnittelussa sellaista luovuutta, jonka tarkalleen ennalta määrätty kuvaussuunnitelma olisi saattanut estää toteuttamasta. Savinin oli itse asiassa tarkoitus tehdä Romeron kanssa työtä jo "Elävien kuolleiden yön" parissa, mutta hän lähti tuolloin taisteluvalokuvaajaksi Vietnamin sotaan.


title: Dawn of the Dead

text:
Savinilla oli mukanaan kahdeksan hengen ryhmä apulaisia, jotka hoitivat zombieita näytelleiden statistien maskeerauksen. Kymmenien ja jopa satojen statistien muodostamien joukkokohtausten valmisteluihin ei ollut useinkaan ylimääräistä aikaa, joten useimmilta näyttelijöiltä maalattiin ainoastaan kasvot sinertävänharmaiksi. Lähikuvissa Savinin taidot sen sijaan pääsivät oikeuksiinsa: jotkut zombi-statistit saivat ehostukseksi ilkeän näköisiä haavoja ja arpia, aseita, erilaisia pukuja ja muita yksityiskohtia. Monet raajansa menettäneitä zombeja näytelleistä statisteista olivat aitoja amputaatiopotilaita.
Yksi Savinin maskeerausapulaisista oli "Elävien kuolleiden päivässä" kapteeni Rhodesia esittänyt Joseph Pilato. Pilato esiintyy myös tässä elokuvassa; hän on yksi poliiseista, jotka Stephen ja Francine tapaavat vartioasemalla elokuvan alussa.


title: Dawn of the Dead

text: Alkuperäiskäsikirjoituksesta löytyvä kohta, jossa Francinen oli tarkoitus surmata itsensä hyppäämällä helikopterin pyöriviä lapoja päin, jäi kuvaamatta, sillä Romero päätti muuttaa elokuvan loppua hieman onnellisemmaksi. Kohtausta varten tehty, Gaylen Rossin kasvonpiirteitä muistuttava savivalos kuitenkin säästettiin. Myöhemmin Savini muokkasi valosta afroamerikkalaisen miehen kasvonpiirteitä vastaavaksi, ja sitä käytettiin eräässä elokuvan varhaisemmassa kohtauksessa, jossa seonnut poliisi ampuu miestä haulikolla päähän.


title: Dawn of the Dead

text: Yksi mielenkiintoisimmista yksityiskohdista on elokuvassa käytetty miltei räikeänpunainen tekoveri. Tom Savini oli aluksi minnesotalaisen 3M-yhtiön tuottaman halvan tekoveren käyttöä vastaan, mutta suostui kustannussyistä käyttämään sitä tehosteissaan.


title: Dawn of the Dead

text: Elokuvan musiikin esittää suurimmaksi osaksi italialainen progressiivista rock-musiikkia soittava yhtye Goblin, tosin musiikki vaihtelee elokuvan eri versioissa. Romeron alkuperäisessä versiossa käytettiin erityisen paljon myös DeWolfen musiikkikirjaston raitoja, kun taas Dario Argenton Euroopan levitystä varten leikkaamassa versiossa kuullaan Goblin-yhtyeen elokuvaa varten äänittämä albumi lähes kokonaisuudessaan. Argento oli tehnyt yhtyeen kanssa yhteistyötä jo vuonna 1977 ohjaamassaan "Suspiria"-elokuvassa, ja jatkoi yhtyeen kanssa solmimaansa musiikkilisenssiä myös muutamissa muissa elokuvissaan.


title: Dawn of the Dead

text: Myös ostoskeskuksen omaa taustamusiikkia kuullaan joissain kohtauksissa: taustamusiikki alkoi soida kaiuttimista automaattisesti aina aamuvarhaisella ennen ostoskeskuksen avaamista ja kuvausajan päättymistä, eikä kukaan tuotantoryhmän jäsenistä saanut sitä vaimennettua (kohtaus, jossa Roger ja Peter käynnistävät musiikkilaitteet, toteutettiin lavasteiden avulla). Tästä syystä Romero säilytti ostoskeskuksen taustamusiikin sopivaksi katsomissaan kohtauksissa, muun muassa elokuvan lopputekstien kohdalla.


title: Dawn of the Dead

text: Kohtauksessa, jossa sotilaista ja siviileistä koostuva ryhmä pitää taukoa ulkosalla, soi Pretty Things -yhtyeen kappale "Cause I'm a Man".


title: Dawn of the Dead

text: Erityisen paljon elokuvaa on kiitelty sen kauhuelokuville poikkeuksellisen yksityiskohtaisesta tavasta selittää outojen tapahtumien synty ja seuraukset. Jo "Elävien kuolleiden yössä" yritettiin antaa ilmiöille tieteellisesti pätevä selitys: siinä tuhoutuneen avaruusaseman aiheuttama mystinen säteily saapui maan ilmakehään, joka aktivoi kuolleiden ihmisten aivot uudelleen ja saa nämä heräämään eloon zombeina. "Dawn of the Dead" taas tutkii ilmiötä virustartunnan näkökulmasta, ja "Elävien kuolleiden päivässä" spekuloidaan jo, voisiko zombeja kenties kesyttää ja alistaa toimimaan ihmisten tahdon mukaisesti. Eräässä elokuvan kohtauksessa Peter tosin mainitsee isoisänsä kertoman tarinan, joka nojaa pitkälti alkuperäisten zombikertomusten voodoo-taustaan. Mitään yksiselitteistä selitystä zombi-invaasiolle ei Romeron elokuvissa siis anneta, mikä saattoi olla ohjaajan tarkoituskin. Kerran henkiin heränneiden zombien aivokapasiteetti on rappeutumisen vuoksi melko rajallinen: ainoastaan eteenpäin hoippuminen ja primitiivinen, joiltakin eläinlajeiltakin sujuva yksinkertaisten apuvälineiden käyttö sujuvat heiltä.


title: Dawn of the Dead

text: Romeron elokuvissa zombit kuvataan hitaina, jähmeäliikkeisinä olioina, joiden ainoana tarkoituksena on etsiä eläviä ihmisiä ja syödä näiden lihaa ravinnokseen. Koska zombien ruoansulatusjärjestelmä ei toimi, oletetaan, ettei ihmisten syöminen olisikaan nälän vaan jonkin pimeän, alkukantaisen vaiston sanelemaa. On myös mahdollista, että zombeilla olisi alitajunnassaan jonkinlainen muistikuva paikoista, joissa he elävinä ihmisinä olivat ja asioista joita siellä tekivät. Tämä selittäisi zombien taipumuksen kerääntyä julkisille paikoille, kuten kaduille ja kauppakeskuksiin.


title: Dawn of the Dead

text: Zombin uhriksi joutunut ihminen on syytä saattaa pikaisesti hoitoon, ja purema-alue on amputoitava mahdollisimman nopeasti, ettei "zombivirus" ehdi levitä muualle elimistöön. Pureman uhriksi joutunut ihminen kuolee ilman asianmukaista hoitoa muutaman vuorokauden sisällä, ja tämän jälkeen hän liittyy epäkuolleiden alati kasvavaan armeijaan. Romeron elokuvissa tosin muustakin syystä kuollut ihminen herää henkiin, elleivät tämän aivot ole kärsineet pahoja vaurioita. Luonnollisiinkin syihin kuolleet ihmiset siis kasvattavat zombijoukkoja hyvin nopeasti.


title: Dawn of the Dead

text: Romeron elokuvissa ainoa varma keino tuhota zombi on ampua tai lyödä sitä päähän niin voimakkaasti, että sen aivot tuhoutuvat. Muihin ruumiinosiin kohdistetut, normaalisti kuolettavatkin haavat eivät pysäytä zombeja kuin hetkellisesti tai korkeintaan hidastavat niiden kulkua.


title: Dawn of the Dead

text: Romero, joka ohjaamisen ohella myös leikkasi elokuvan, kasasi tiukan aikataulun puitteissa noin 139 minuuttia materiaalia elokuvan promoesitystä varten, ja tämä nykyään "Director's Cut" -nimellä kulkeva versio nähtiin ensimmäisen kerran vuoden 1978 Cannesin filmifestivaaleilla. Pohjois-Amerikan elokuvateatterilevitystä varten Romero leikkasi elokuvan myöhemmin 126-minuuttiseksi. Yhdysvaltain elokuvajärjestö aikoi aluksi antaa elokuvalle ikärajamerkinnän "X" sen sisältämän väkivaltaisuuden vuoksi - tämä vastaa suurin piirtein suomalaista K18-merkintää. Yleensä pornoelokuvissa käytetty ikärajamerkintä ei kuitenkaan innostanut Romeroa ja elokuvan tuotantoryhmää, ja he saivat suostuteltua elokuvajärjestön muuttamaan mieltään. Uudeksi ikärajaksi annettiin "määrittelemätön" eli "Unrated". United Artists -yhtiö suostui ottamaan elokuvan levitykseen Yhdysvalloissa, ja sen ensi-ilta oli New Yorkissa 20. huhtikuuta 1979.


title: Dawn of the Dead

text:
Romeron työtoveri Dario Argento teki elokuvasta myös Euroopan levitystä varten oman versionsa, joka tunnetaan yleisesti nimellä "Zombi". Alkuperäisestä elokuvasta poiketen Argenton versio on huomattavasti toimintapainotteisempi, ja henkilökuvien kehittäminen ja tieteellinen spekulointi jäävät vähemmälle huomiolle.
Tämä 118-minuuttinen versio julkaistiin ensimmäiseksi Argenton kotimaassa Italiassa jo syyskuussa 1978. Argenton versiossa kuullaan myös huomattavasti enemmän Goblin-yhtyeen musiikkia.
Italialainen ohjaaja Lucio Fulci teki samaan aikaan omaa elokuvaansa "Zombie Flesh Eaters", joka tunnetaan myös "Dawn of the Deadin" eurooppalaisen versioon viittaavalla nimellä "Zombi 2". Nimestään huolimatta elokuva ei ole jatko-osa Romeron eikä Argenton elokuvalle, vaan kyseessä oli Fulcin yritys lisätä oman elokuvansa suosiota nimeämällä sen Italiassa myyntimenestykseksi osoittautuneen Argenton elokuvan mukaan.


title: Dawn of the Dead

text: Elokuvan tekoa varten saatiin kerättyä kokoon noin 500 000 dollaria, joka nykyrahassa vastaa noin 650 000 dollaria. Suhteellisen alhaisesta budjetistaan huolimatta elokuva on tuottanut maailmalla arviolta 55 miljoonaa dollaria, näistä avausviikonloppunaan 900 000 dollaria.


title: Dawn of the Dead

text:
"Dawn of the Dead" on yksi arvostetuimpia kauhuelokuvia. Esimerkiksi elokuvasivusto "rottentomatoes.com" on antanut sille 97-prosenttiset pisteet: sivuston kaikkiaan 36:sta elokuvaan liittyvästä arvostelusta kaikki paitsi yksi ovat sävyltään positiivisia.
Monet kriitikot ylistivät elokuvan tunnelmaa, Tom Savinin erikoisefektejä, juonen kulkua ja elokuvan sisältämää edelleenkin ajankohtaista yhteiskunnallista kritiikkiä.


title: Dawn of the Dead

text:
Elokuva on päässyt myös Internet Movie Databasen parhaiden kauhuelokuvien listalle.
"The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Dawn of the Dead

text: Elokuvan runsas ja verinen väkivalta ei kuitenkaan sopinut kaikille. Esimerkiksi New York Timesin elokuva-arvostelija Janet Maslin ei pystynyt katsomaan elokuvaa kokonaisuudessaan sen väkivaltaisuuden vuoksi.


title: Dawn of the Dead

text:
Elokuvalle myönnettiin Länsi-Saksassa vuonna 1980 Golden Screen -palkinto noin 3 miljoonan katsojan nähtyä elokuvan siellä.
Yhdysvalloissa vuonna 1982 julkaistua elokuvan VHS-versiota myytiin noin 750 000 kappaletta.


title: Dawn of the Dead

text: Kolme elokuvassa esiintynyttä näyttelijää teki cameoroolin vuoden 2004 uusintaversiossa: Scott Reiniger esittää armeijan kenraalia, Tom Savini paikallista sheriffiä ja Ken Foree TV-evankelistaa.


title: Dawn of the Dead

text:
Edeltäjänsä tapaan elokuvasta on julkaistu eri maissa vuosien varrella lukuisia versioita, jotka saattavat miksauksensa sekä kuvan- ja äänenlaatunsa kannalta erota toisistaan suurestikin. Kattavin julkaisu lienee vuonna 2004 Anchor Bay Entertainmentin julkaisema "Ultimate Edition", jossa kolme eri versiota elokuvasta bonusmateriaaleineen on koottu neljän DVD:n pakettiin.
Muun lisämateriaalin ohella kokoelmalta löytyy Roy Frumkesin ohjaama "Document of the Dead" -osio, jossa käsitellään elokuvan tekoa sekä George Romeron uran siihenastisia vaiheita. "Dawn of the Dead - Ultimate Edition" sai Saturn-palkinnon parhaasta klassikkoelokuvan uudelleenjulkaisusta.


title: Dawn of the Dead

text: Elokuva julkaistiin teräväpiirtoversiona Blu-ray -levyllä 7. lokakuuta 2007.


title: Dawn of the Dead

text: New Amsterdam Entertainment -yhtiö ja elokuva tuottaja Richard Rubinstein ilmoittivat 19. toukokuuta 2008 tekevänsä 3D-version elokuvasta. Rubinsteinilla on myös suunnitteilla julkaista elokuvalle uusi jatko-osa.


title: Lohikäärmeen hetki

text: Lohikäärmeen hetki on Robert E. Howardin kirjoittama fantasiaseikkailuromaani. Kirja edustaa Howardin aloittamaa miekka ja magia -kirjallisuutta, ja sen päähenkilö on Conan barbaari, tunnetuin Howardin hahmo. Kirja ilmestyi ensimmäisen kerran Weird Tales -lehdessä jatkosarjana 1935–1936. Suomeksi romaani on julkaistu kirjassa "Conan voittaja", yhdessä Howardin esseen "Hyborialainen aika" kanssa. "Lohikäärmen hetki" sijoittuu Howardin Conan-tarinoiden oman kronologian viimeiseksi osaksi.


title: Lohikäärmeen hetki

text:
"Lohikäärmeen hetken" juoni muistuttaa pääpiirteiltään Howardin novellia "Tulipunainen linnoitus" ("The Scarlet Citadel"), joskin romaanin seikkailuosuus, josta suurin osa romaania koostuu, puuttuu täydellisesti "Tulipunaisesta linnoituksesta".
Kirjan alussa taikuri Orastes ja kolme aatelismiestä, Amalric, Tarascus ja Valerius, herättävät Ahrimanin sydän -nimisen jalokiven avulla eloon 3 000 vuotta sitten kuolleen pahan velhon, Xaltotunin. Xaltotunin loitsujen avulla he tappavat Nemedian kuninkaan ja Tarascus nousee Nemedian valtaistuimelle. Satumaisen rikkaan Amalricin rahoittamana Tarascus rakentaa valtavan armeijan ja aloittaa sodan Conanin hallitsemaa Aquiloniaa vastaan. Suuressa taistelussa Aquilonian armeijan pääjoukko tuhotaan, pääosin Xaltotunin taikojen avulla, ja Conan vangitaan. Leviää huhu että Conan olisi kuollut ja Valerius asetetaan Aquilonian nukkehallitsijaksi – todellista valtaa pitelevät Amalric ja Xaltotun. Conan itse heitetään synkkään tyrmään, josta hänet auttaa pakoon Zenobia-niminen orjatar.


title: Lohikäärmeen hetki

text: Asuran palvojat, jotka ovat Hyboriassa vainottuja, muistavat Conanin suojelleen kuninkuusaikoinaan heitä ja auttavat Conania. Asuran ylipappi Hadrathus kertoo että Conan voi tappaa Xaltotunin ja ottaa valtaistuimensa takaisin vain jos hankkii Ahrimanin sydämen itselleen. Hadrathus kertoo myös että Xaltotunin mahtia säikähtäneet Tarascus ja Valerius ovat varastaneet Ahrimanin sydämen ja käskeneet palvelijansa nousta Argoksessa laivaan ja heittää sydän mereen. Conan lähtee seuraamaan palvelijaa. Matkan varrella sydän kuitenkin päätyy eräälle kauppiaalle, joka taas jää Zingarassa asuvien rosvojen vangiksi. Conan saapuu paikalle parahiksi huomatakseen kuinka yksi rosvoista surmaa rosvojen päällikön ja lähtee Ahrimanin sydän mukanaan kohti Argosta.


title: Lohikäärmeen hetki

text: Argoksessa styygialaiset Setin palvojat tappavat rosvon ja Setin pappi Thutothmes ottaa sydämen itselleen. Conan itse törmää myös neljän khitailaiseen velhoon, jotka hekin ovat Ahrimanin sydämen perässä. Conanin yhden vihamiehen palkkaamat palkkatappajat kuitenkin hakkaavat Conanin, luullen tappaneensa tämän. Kun Conan lopulta palaa tajuihinsa, Thutothmese on jo lähtenyt kohti Styygiaa ja Conan itse on otettu "Seikkailija"-nimiseen laivaan orjaksi. Conan kuitenkin nostattaa laivan mustat orjat kapinaan. Verilöylyssä laivan isännät kuolevat ja Conan lähtee uuden miehistönsä kanssa ajamaan Thutothmesta takaa. Styygiassa Conan päätyy lopulta maanalaisen pyramidin alle, jossa selviää että Thutothmes hautoo omassa maassaan vallankaappausta Ahrimanin sydämen voiman avulla. Kesken Thutothmesin taikojen khitailaiset velhot kuitenkin törmäävät sisään ja kun taikureiden taistellessa Conan nappaa sydämen ja häipyy.


title: Lohikäärmeen hetki

text: Nyt Conan lähtee takaisin Aquiloniaan. Siellä selviää että Valeriuksen vallan alla maa on köyhtynyt valtavasti ja summittaiset teloituksen ovat arkipäivää. Maa on kaaoksessa ja Conanin on helppo koota itselleen kapinallisarmeija. Valtavassa taistelussa Conan lyö Nemedian armeijan, osittain asuralaisten taikojen avulla ja Hadrathus tappaa Xaltotunin Ahrimanin sydämen avulla. Lopussa Conan vaatii vangitsemaansa Tarascusta vetäytymään Aqioloniasta ja lupaa päästää Tarascuksen itsensä pakoon, mikäli saa lunnaiksi Zenobian.


title: Lohikäärmeen hetki

text: "Lohikäärmeen hetki" on ainoa Howardin kirjoittama täyspitkä Conan-romaani. Alkujaan "Lohikäärmeen hetki" syntyi, kun Howard tarjosi englantilaiselle kustantajalle Dennis Archerille novellikokoelmaa. Archer kuitenkin valitteli novellikokoelmien heikkoa menekkia ja pyysi Howardia mieluummin kirjoittamaan 70 000 – 75 000 sanaa pitkän romaanin. Howard tarttui työhön ja lähetti romaanin Archerille 22. toukokuuta 1934. Kustantamo kuitenkin teki konkurssin ennen kuin kirja ehdittiin julkaista. Myöhemmin Howard lähetti "Lohikäärmeen hetken" Weird Talesiin, jossa se julkaistiin viisiosaisena jatkosarjana 1935–1936.


title: Lohikäärmeen hetki

text: Weird Talesissa julkaistussa versiossa oli luvut 1–23, mutta ei lukua 20. Englanninkielisissä laitoksissa virhe on yleensä korjattu, "Conan voittajan" suomenkielisessä laitoksessa taas noudatetaan alkuperäistä lukujen järjestystä. Lukujen 19 ja 21 (eli 20) välillä on romaanin sisällä merkittävin harppaus juonessa, mutta juoni ei kuitenkaan katkea. Ei siis ole tiedossa, katosiko luku 20 Weird Talesin toimituksessa, vai onko kyseessä pelkkä virhe. Joka tapauksessa Howard mainitsi saatekirjeessään että romaanissa on 75 000 sanaa, Weird Talesissa julkaistussa versiossa taas on 71 000 sanaa.


title: Lohikäärmeen hetki

text: Ensimmäisen kerran "Lohikäärmeen hetki" julkaistiin yhtenäisenä laitoksena Gnome Pressin kustantamana 1950 nimellä "Conan the Conqueror" ("Conan valloittaja"). Vanha nimi otettiin uusintapainokseen vuonna 1977. Suomen lisäksi romaani on käännetty ainakin japaniksi, italiaksi, ranskaksi, saksaksi ja espanjaksi.


title: Theodore Robinson

text: Theodore Robinson (3. heinäkuuta 1852 Irasburg, Vermont – 2. huhtikuuta 1896 New York, New York) oli yhdysvaltalainen taidemaalari. Hän oli maansa varhaisimpia impressionismin edustajia. Hän vietti vuosien mittaisen ajanjakson Ranskassa ja oli Claude Monet'n läheinen ystävä Givernyssä.


title: Theodore Robinson

text: Robinson palasi vuonna 1892 lopullisesti Yhdysvaltoihin, jossa hän sai elatuksensa kuvataiteen opettajana. Hänen oli ilmeisesti vielä tarkoitus palata entisille asuinsijoilleen Ranskaan, ja hän kirjoitti aiheesta Monet'lle helmikuussa 1896. Hän kuitenkin kuoli äkillisesti astmakohtaukseen New Yorkissa 2. huhtikuuta vain 43-vuotiaana.


title: Theodore Robinson

text: Merkittäviä Robinsonin töiden kokoelmia on nähtävillä muun muassa Metropolitan Museum of Artissa, Corcoran Gallery of Artissa ja Art Institute of Chicagossa.


title: Pet Alien

text: Pet Alien on Daytime Emmy ehdokkuuden saanut yhdysvaltalainen tietokoneanimaatio, jonka tuotti yhdysvaltalainen animointiyhtiö Mike Young Productions. Sarjan loi Jeff Muncy Cartoon Networkille, jossa se esiintyi ensi kerran 23. tammikuuta 2005. Sarja kesti yhteensä 3 tuotantokautta sisältäen yhteensä 39 jaksoa, joista viimeinen esitettiin 26. toukokuuta vuonna 2005. Pet Alienin neljäs tuotantokausi peruutettiin huonojen katsojalukujen vuoksi. Sarja oli eräänlailla poikkeus muista animaatiosarjoista, jossa avaruusoliot asuvat maapallolla, eivätkä pitäneet minkäänlaista naamiointia, kuten esimerkiksi Transformers -animaatioissa.


title: Pet Alien

text: Tarina kertoo 13-vuotiaasta pojasta nimeltä Tommy Cadle, joka asuu viiden avaruusolion kanssa majakassa. Sarja sijoittuu kuvitteelliseen kaupunkiin nimeltä DeSpray Bay, jossa seurataan Tommyn kiireistä elämää viiden avaruusolion kanssa, jotka ovat kotoisin Conforma planeetalta, josta he törmäsivät eräänä päivänä aluksellaan majakkaan ja ovat siitä lähtien olleet Tommyn luona.Huonojen katsojalukujen vuoksi, sarja sai kuitenkin yhden ehdokkuuden.


title: Belgian Grand Prix 2007

text: Belgian Grand Prix 2007 (virallisesti 2007 Formula 1 ING Belgian Grand Prix) oli Formula 1 -kauden 2007 14. osakilpailu, joka ajettiin 14.–16. syyskuuta Circuit de Spa-Francorchamps'n moottoriradalla Belgiassa. Kilpailun voitti Ferrarin Kimi Räikkönen. Ferrari varmisti kaksoisvoitollaan samalla valmistajien maailmanmestaruuden.


title: Kreikan parlamenttitalo

text: Kreikan parlamenttitalo ( eli Παλαιά Ανάκτορα, "Palaiá Anáktora", ”Vanha kuninkaallinen palatsi”) on Kreikan parlamentin kokoontumispaikka. Se sijaitsee maan pääkaupungin Ateenan ydinkeskustassa Sýntagma-aukion laidalla.


title: Kreikan parlamenttitalo

text: Parlamenttitalossa kokoontuu Kreikan 300-jäseninen, yksikamarinen parlamentti. Alun perin rakennus toimi Kreikan kuninkaallisena palatsina. Rakennus edustaa uusklassista arkkitehtuuria.


title: Kreikan parlamenttitalo

text: Nykyinen parlamenttitalo rakennettiin alun perin kuninkaalliseksi palatsiksi Kreikan ensimmäiselle kuninkaalle Otolle sen jälkeen, kun Ateenasta oli tullut itsenäistyneen Kreikan pääkaupunki. Rakennuksen suunnitteli saksalainen arkkitehti Friedrich von Gärtner ja se rakennettiin vuosina 1836–1843. Palatsin sijaintipaikaksi päätettiin Boubounístran kukkula. Vaihtoehtoisia sijoituspaikkoja olivat olleet muun muassa Akropolis, Kerameikós, Lykavittós ja Omónoia-aukio.


title: Kreikan parlamenttitalo

text:
Kuninkaallisessa palatsissa asuivat sen historian aikana kuningas Otto perheineen vuoteen 1862 sekä häntä seurannut kuningas Yrjö I perheineen vuosina 1863–1909 ja 1912–1913. Kuningatar Amalia rakennutti palatsin ympärille suuren puutarhan, nykyisen Kansallispuutarhan, 1840-luvulla.
Palatsi kärsi vaurioita tulipaloissa vuosina 1884 ja 1909. Jälkimmäisen palon seurauksena kuningasperhe joutui muuttamaan pois rakennuksesta vuoteen 1912 saakka. Sotavuosien aikana rakennuksen kunnostaminen oli hidasta. Vuonna 1913 uusi kuningas Konstantin I muutti palatsista omaan palatsiinsa, joka toimii nykyisin Kreikan presidentin virka-asuntona. Kuninkaallinen perhe lakkasi käyttämästä kuninkaallista palatsia lopullisesti vuonna 1922.


title: Kreikan parlamenttitalo

text: Vuonna 1924 Kreikan monarkia lakkautettiin kansanäänestyksellä ja rakennus lakkasi toimimasta kuninkaallisena palatsina. Sen jälkeen rakennuksen käyttötarkoitukset vaihtelivat jonkin aikaa. Niin kutsutun Vähän-Aasian katastrofin ja sitä seuranneen Kreikan ja Turkin väestönvaihdon jälkeen rakennus toimi sairaalana ja monenlaisen hyväntekeväisyystoiminnan keskuksena. Väliaikana rakennuksessa toimivat myös muun muassa eri ministeriöt sekä poliisi. Rakennuksessa toimi myös Yrjö I:n perinnön museo vuosina 1927–1930 ja 1936–1941.


title: Kreikan parlamenttitalo

text: Vuonna 1928 rakennuksen eteen rakennettiin Tuntemattoman sotilaan hauta, joka muutti rakennuksen suhdetta ympäristöönsä merkittävästi. Rakennuksesta tuli parlamenttitalo vuoden 1929 marraskuussa, kun Kreikan hallitus päätti siirrättää maan parlamentin toiminnot sinne parlamentin vanhasta rakennuksesta. Rakennuksen muutostöistä vastasi tuolloin arkkitehti Andréas Kriezís. Parlamentti muutti virallisesti rakennukseen vuonna 1935 ja sen ensimmäinen kokoontuminen rakennuksessa oli 1. heinäkuuta kyseisenä vuonna.


title: Kreikan parlamenttitalo

text: Parlamenttitalo edustaa tyyliltään pelkistettyä ja modernia uusklassista arkkitehtuuria. Sen rakentamiseen on käytetty Pentéli-vuoren marmoria.


title: Kreikan parlamenttitalo

text: Rakennuksen toimiessa kuninkaallisena palatsina se sisälsi muun muassa valtaistuinsalin, päivällissalin ja keittiön, tanssiaissalin ja lukuisia muita juhlasaleja, kuninkaallisen perheen jäsenten yksityiset huoneet, kuninkaallisen aarrekammion sekä virkamiesten ja henkilökunnan tilat. Rakennuksessa oli alun perin katolinen ja myöhemmin ortodoksinen kappeli. Sen marmoriportaikko ja huoneet oli koristeltu ylellisesti. Vain osa alkuperäisestä koristelusta on säilynyt.


title: Kreikan parlamenttitalo

text: Kun rakennus muutettiin parlamenttitaloksi, siihen rakennettiin parlamentin suuri istuntosali sekä tilat pääministerille ja puhemiehelle, valtioneuvostolle ja parlamentin kirjastolle sekä lukuisia huoneita ja kokoussaleja parlamentin eri elimille ja puolueille. Osa rakennuksen siivistä purettiin ja siihen rakennettiin uusi siipi. Rakennus sai myös uuden doorilaisen pylväikön koristaman sisäänkäynnin pohjoispuolelle. Myöhemmin rakennuksen alapuolelle on rakennettu monikerroksinen parkkihalli.


title: Kreikan parlamenttitalo

text: Elefthérios Venizélos -salissa on suuri friisi, joka esittää Kreikan vallankumouksen tapahtumia ja sankareita. Parlamentin istuntosalissa on Chrístos Kapráloksen 40 metriä pitkä reliefi, joka esittää Pindos-vuorten taistelua.